Wang RM100,000 dipindahkan Syed Saddiq ke dalam akaun ASB: Saksi

Seorang pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi hari ini, bahawa beliau tidak menyiasat sumber pendapatan Syed Saddiq Syed Abdul Rahman sebelum menjadi menteri, ketika mengendalikan kes pengubahan wang haram yang dihadapi Ahli Parlimen Muar itu.

Asbi Munip, 32, berkata ini kerana siasatannya hanya tertumpu kepada pemindahan wang RM100,000 daripada akaun Maybank Syed Saddiq ke dalam akaun Amanah Saham Bumiputera (ASB) milik Syed Saddiq.

“Berdasarkan siasatan saya, YB Syed Saddiq telah melakukan dua pemindahan wang, masing-masing sebanyak RM50,000 pada 16 Jun dan 19 Jun 2018 ke dalam akaun ASB miliknya,” katanya semasa disoal peguam Gobind Singh Deo yang mewakili Syed Saddiq, pada perbicaraan bekas Menteri Belia dan Sukan itu yang berdepan empat pertuduhan pecah amanah dan pengubahan wang haram.

Disoal Gobind, adakah saksi itu mengetahui punca pendapatan anak guamnya sebelum menjadi menteri?, Asbi menjawab beliau mengetahui Syed Saddiq pernah menjadi tutor sambilan di Universiti Islam Antarabangsa (UIA).

Bagaimanapun, Asbi tidak mengingati bahawa Syed Saddiq pernah menjadi pensyarah debat Bahasa Inggeris, jurulatih debat UIA dan kolumnis beberapa portal.

Gobind: Tuan Asbi tidak bertanya kepada YB Syed Saddiq? Ini soalan asas kepada kes AMLA (pengubahan wang haram).

Asbi: Saya hanya fokus kepada siasatan saya berhubung pemindahan wang.

Asbi kemudian bersetuju dengan peguam bahawa beliau tidak menyiasat sumber pendapatan Syed Saddiq sebelum menjadi menteri dalam menjalankan siasatan kes pengubahan wang haram.

Saksi pendakwaan ke-29 itu juga berkata beliau tidak menyiasat jumlah perbelanjaan yang dibiayai dahulu oleh Syed Saddiq untuk kempen Pilihan Raya Umum ke-14 (PRU-14).

Ditanya Gobind, dalam pembelaan Syed Saddiq menyatakan bahawa wang RM120,000 adalah untuk menggantikan wang yang telah didahulukannya untuk kempen PRU-14, Asbi menjawab, “Saya hanya menyiasat berhubung wang RM100,000”.

Terdahulu, Timbalan Pendakwa Raya Noor Syafina Mohd Radzuan bertanyakan kepada saksi itu, bagaimana dia pastikan wang RM100,000 daripada akaun Maybank Syed Saddiq masuk ke dalam akaun ASB milik Syed Saddiq.

“Terdapat kemasukan wang berjumlah RM120,000 daripada akaun Armada Bumi Bersatu Enterprise menerusi empat transaksi ke dalam akaun Maybank YB Syed Saddiq.

“Saya juga mengesahkan dengan pegawai ASB bahawa terdapat kemasukan wang berjumlah RM100,000 ke dalam akaun ASB YB Syed Saddiq, selain memastikan akaun Maybank itu adalah millik YB Syed Saddiq,” jawab Asbi.

Syed Saddiq, 29, didakwa bersubahat dengan Rafiq Hakim yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalahguna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri, dengan menyebabkan Rafiq Hakim melupuskan wang itu di Malayan Banking Berhad, Taman Pandan Jaya di sini antara 8 dan 21 April 2018.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan di hadapan Pesuruhjaya Kehakiman Datuk Azhar Abdul Hamid bersambung 22 Ogos ini.


Lebih 18 juta orang dewasa sudah lengkap dua dos vaksin

Kira-kira sebanyak 18,135,561 individu atau 77.5% daripada populasi dewasa di negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).

Menerusi hantaran infografik di laman Twitter rasminya hari ini, JKJAV memaklumkan setakat semalam juga, sebanyak 92.9% atau 21,861,904 individu daripada populasi dewasa sudah menerima sekurang-kurangnya satu dos vaksin.

Sebanyak 238,002 dos suntikan vaksin turut diberikan semalam melibatkan 162,016 dos pertama dan 75,986 dos lengkap, menjadikan jumlah kumulatif pemberian dos vaksin menerusi Program Imunisasi Covid-19 Kebangsaan (PICK) adalah sebanyak 39,923,416 dos.

PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


AS lakukan pemindahan buah pinggang babi kepada manusia

Pakar bedah Amerika Syarikat (AS) mendakwa berjaya melaksanakan pembedahan memindahkan buah pinggang daripada babi kepada manusia.

Hasil transplantasi yang pertama kali dilakukan itu berjaya tanpa menunjukkan reaksi penolakan segera dari sistem imun badan penerima.

Prosedur tersebut dilaksanakan di NYU Langone Health melibatkan pengubahsuaian gen babi bagi memastikan sel tisu haiwan tersebut tidak mengandungi molekul yang boleh membuatkan penolakan segera.

Menurut penyelidik, keluarga penerima buah pinggang itu, yang merupakan pesakit mati otak dan mempunyai tanda-tanda kerosakan buah pinggang sudah bersetuju untuk menjalankan eksperimen tersebut.

Dr. Robert Montgomery yang mengetuai kajian tersebut menjelaskan buah pinggang baharu itu dicantumkan selama tiga hari pada saluran darah dan berada di luar tubuh badan pesakit bagi memberikan akses kepada penyelidik untuk melakukan kajian itu.

Jelasnya lagi, hasil kajian terhadap fungsi buah pinggang yang dipindahkan itu menunjukkan ianya ‘berfungsi dengan baik’.

“Buah pinggang babi itu menghasilkan jumlah kapasiti air kencing yang diharapkan daripada pemindahan buah pinggang manusia.

“Tiada bukti penolakan awal apabila buah pinggang babi itu dipindahkan ke primat bukan manusia,” jelas Robert.

Kejayaan itu sekali gus menunjukkan potensi besar bagi membantu untuk mengatasi isu kekurangan organ manusia untuk proses transplantasi.

Tambahnya, penyelidik juga turut berkerjasama dengan pakar etika perubatan, undang-undang dan keagamaan untuk memeriksa proses pemindahan buah pinggang babi itu sebelum meminta kebenaran keluarga bagi akses sementara kepada pesakit yang mati otak.

Sehingga kini, di AS terdapat hampir 107,000 orang yang sedang menunggu untuk proses pemindahan organ, termasuk dengan lebih 90,000 orang sedang menunggu untuk proses pemindahan buah pinggang.

Menurut United Network for Organ Sharing, proses menunggu giliran bagi pemindahan organ buah pinggang mengambil tempoh lebih dari tiga ke lima tahun.

Sejak beberapa puluh tahun lalu, penyelidik dari AS sedang berusaha untuk mengkaji kemungkinan untuk menggunakan organ haiwan untuk menggantikan organ manusia melalui pemindahan, walaupun terdapat kegagalan untuk mencegah penolakan segera dari tubuh badan manusia.

Melalui teori pasukan Montgomery mendapati dengan mengubahsuai gen babi ke badan manusia yang menghasilkan karbohidrat akan menghalang isu penolakan segera tersebut. – Agensi


Dakwaan murid hampir diculik: Polis Perak tubuh pasukan khas siasatan

Polis Perak menubuhkan pasukan siasatan khas susulan dakwaan kejadian cubaan melarikan seorang murid sekolah rendah di Taman Pinji Mewah dekat Ipoh, seperti yang tular di media sosial, baru-baru ini.

Ketua Polis Perak, Datuk Mohd Yusri Hasan Basri berkata siasatan dijalankan dari pelbagai sudut selain turut melibatkan kerjasama Jabatan Pendidikan Negeri (JPN) dan pihak sekolah.

Kerjasama itu juga katanya adalah sebagai usaha untuk mempertingkatkan langkah-langkah pencegahan jenayah serta keselamatan di sekolah.

Beliau mengesahkan polis telah menerima laporan berkenaan kejadian itu daripada ibu murid berkenaan pada Jumaat minggu lalu.

“Semalam, polis Perak telah terkesan satu hantaran daripada seorang pengguna media sosial berkenaan satu kejadian cubaan melarikan murid di hadapan sebuah sekolah di Taman Pinji Mewah pada 23 September lalu dan mendapat perhatian masyarakat umum.

“Polis Perak mengesahkan bahawa telah menerima satu laporan polis berkenaan kejadian tersebut pada 23 September, jam 9.07 malam daripada ibu mangsa.

“Justeru, orang ramai dinasihatkan supaya tidak membuat sebarang spekulasi berkenaan kejadian ini agar tidak menjejaskan siasatan yang dilakukan oleh pihak polis,” katanya dalam satu kenyataan hari ini (26 September 2022).

Mohd Yusri berkata polis akan memastikan keselamatan dan kesejahteraan sekolah dipelihara serta telah menempatkan pegawai polis sebagai Pegawai Perhubungan Sekolah (PPS) di seluruh Perak.

Pada masa sama, beliau jugamenasihatkan ibu bapa untuk menghantar dan mengambil anak mereka mengikut waktu yang telah ditetapkan pihak sekolah

“Sekiranya mempunyai sebarang masalah mengenai urusan mengambil dan menghantar murid ke sekolah, sila maklumkan kepada pihak sekolah dengan segera.

“Selain itu, pihak sekolah diingatkan untuk memastikan urusan mengambil dan menghantar murid hanya dilakukan oleh ibu bapa dan penjaga yang disahkan sahaja,” katanya.

Katanya lagi, orang ramai yang mempunyai maklumat berkenaan kejadian itu boleh menghubungi Pegawai Penyiasat Kanan Ibu Pejabat Polis Daerah (IPD) Ipoh, ASP Norazlina Rais Ahmad di talian 013-6282176 atau memaklumkan kepada mana-mana balai polis berhampiran.

Pada Ahad, seorang pengguna Facebook memuat naik hantaran di laman media sosialnya berkenaan cubaan menculik seorang murid sekolah rendah di Taman Pinji Mewah dekat Ipoh pada 23 September lalu.

Dalam hantaran berkenaan, pelayar yang dipercayai bapa kepada murid berkenaan berkata anak perempuannya hampir menjadi mangsa culik apabila didatangi seorang lelaki sebelum ‘dipelawa’ dengan gula-gula ketika berada di hadapan sekolahnya.

Dakwanya, anaknya telah ditarik oleh lelaki berkenaan sebelum anaknya bergelut dan berjaya melepaskan diri selepas menggigit anggota badan lelaki tersebut.

Dia juga mendakwa individu itu sempat melarikan diri dengan menaiki sebuah van putih yang terletak kira-kira 20 meter dari lokasi asal anaknya berada.


Debat dengan Anwar selepas Ramadan, Najib nak tumpu ibadat

Datuk Seri Najib Razak akan berdebat dengan Ketua Pembangkang Datuk Seri Anwar Ibrahim selepas berakhir Ramadan nanti.

Bekas Perdana Menteri yang berdepan sabitan kes penyelewengan dana SRC International Sdn Bhd dan beberapa pertuduhan melibatkan 1Malaysia Development Berhad (1MDB) di mahkamah itu berkata mahu menumpukan ibadat semasa bulan Ramadan dan sedang berunding tarikh yang sesuai untuk mengadakan debat tersebut.

“Kita sedang runding selepas Ramadan dan orang kata tak sesuai kalau dibuat di bulan puasa sebab kita nak beri tumpuan kepada ibadat,” katanya dipetik laporan media.

Untuk rekod, Najib sebelum ini dicabar Naib Presiden PKR, Rafizi Ramli tetapi sebaliknya mencabar Anwar untuk berdebat berhubung isu Sapura.

Ia bermula susulan cabaran yang dibuat oleh bekas Ahli Parlimen (MP) Pandan itu berhubung isu melibatkan Sapura yang sedang berdepan isu aliran kewangan.

Dijangkakan program debat itu bakal disiarkan secara langsung, dan beberapa agensi media dilaporkan sedang berbincang untuk menganjurkan acara itu.

Anwar sudah mengesahkan cabaran Najib itu dan berkata pendiriannya kekal tidak berubah sejak pertama kali mencabar Najib untuk berdebat mengenai ekonomi lebih sedekad lalu, yang akhirnya tidak berlaku.

Sapura ialah syarikat senarai awam yang telah menerima pelaburan besar daripada syarikat milik kerajaan iaitu, Permodalan Nasional Bhd (PNB) yang bertanggungjawab ke atas dana seperti Amanah Saham Bumiputera dan Amanah Saham Malaysia.

PNB memegang 40 peratus kepentingan dalam Sapura, meningkat daripada 10 peratus daripada 2018 kerana ia terus menyalurkan dana kepada syarikat bermasalah itu.

Bagaimanapun, Sapura baru-baru ini memerlukan bantuan kewangan seterusnya yang menimbulkan persoalan sama ada PNB perlu terus menyuntik dana untuk mengeluarkan firma itu daripada masalah kewangannya.

Najib telah mencadangkan bail out kerajaan bagi menyelamatkan Sapura, ia bagaimanapun dibantah Rafizi dengan menyifatkan pengurusan baru syarikat itu mempunyai pengalaman dan kemampuan untuk menyelesaikan masalah itu sendiri.


Ketua Polis Dang Wangi pertahan tindakan majikan Cina tak digari

Ketua Polis Daerah Dang Wangi, Asisten Komisioner Mohamad Zainal Abdullah mempertahankan tindakan tidak menggari majikan Cina yang memukul dua pengawal peribadinya hanya kerana berpuasa semasa dibawa ke mahkamah baru-baru ini.

Mohamad Zainal menjelaskan tertuduh tidak berada dalam tahanan polis dan dibawa ke Mahkamah Kuala Lumpur, Jalan Duta untuk menghadiri pendakwaan kesnya.

“Suspek sudah diberi jaminan polis sebelum diserahkan ke Ibu Pejabat Polis Daerah Klang Selatan.

“Maka kita tidak boleh menangkap semula dan menggari beliau atas kesalahan yang sama hanya semata-mata untuk tujuan dibawa ke mahkamah,” katanya dalam satu kenyataan hari ini.

Beliau juga berkata tiada layanan istimewa diberikan terhadap majikan Cina tersebut.

“Undang-undang telah menetapkan sedemikian bahawa tiada siapa yang boleh ditangkap atas kesalahan yang sama sepertimana yang termaktub di bawah artikel 7(2) Perlembagaan Persekutuan,” katanya.

Dalam pada itu, beliau turut mengulas mengenai suspek tidak memakai baju lokap ketika dibawa ke mahkamah.

“Kita telah mematuhi prosedur ditetapkan dalam Perintah Tetap Ketua Polis Negara A118 iaitu apabila banduan dibawa ke mahkamah hendaklah memakai pakaian dipakai semasa ditahan melainkan pakaian itu dijadikan barang kes,” katanya.

Majikan Cina berusia 43 tahun itu ditahan selepas membelasah dua pengawal peribadinya sehingga cedera teruk dan mengacukan senjata api dengan membuat ugutan terhadap mereka berdua.


Banjir Johor: Tidak perlu isytihar darurat kata PM

Perdana Menteri, Datuk Seri Anwar Ibrahim menyifatkan tiada keperluan untuk pengisytiharan darurat di Johor susulan bencana banjir buruk yang sedang dihadapi negeri itu masih terkawal.

Beliau berkata taburan hujan juga dijangka semakin berkurangan dalam tempoh beberapa hari akan datang.

“Keputusan kerajaan tidak isytihar darurat kerana hujan dijangka berkurangan dan di beberapa tempat (banjir) sudah sedikit surut, walau beberapa tempat mengalami banjir termenung. Ini mengambil masa sedikit untuk surut.

“Namun tidak perlu darurat setakat ini kerana keadaan cuaca semakin baik dan banjir agak berkurangan. Itu yang dimaklumkan Menteri Besar, Datuk Onn Hafiz Ghazi,” katanya lapor BH.

Beliau sempat melawat mangsa banjir di beberapa Pusat Pemindahan Sementara (PPS) termasuk di Sekolah Kebangsaan Gemereh dan Sekolah Jenis Kebangsaan Cina (SJKC) Kampung Tengah di Segamat, hari ini.

Keadaan banjir di Johor semakin buruk selepas mangsa yang terlibat meningkat kepada 44,860 orang daripada 13,029 keluarga yang ditempatkan di 260 PPS.


Umat Islam tidak boleh cepat mengalah, berputus asa: Muhyiddin

Umat Islam boleh mempelajari sejarah penghijran Nabi Muhamad SAW yang berlaku pada bulan Muharam sebagai satu pengajaran untuk memperbaiki diri dan tekad bagi memajukan diri, masyarakat dan negara.

Pengerusi Majlis Pemulihan Negara (MPN) Tan Sri Muhyiddin Yassin berkata, ketika negara masih lagi dalam proses pemulihan setelah bergelut dengan pandemik Covid-19 sejak dua tahun lalu, sebagai rakyat, mereka boleh memainkan peranan masing-masing dengan sama-sama menyokong apa sahaja program pemulihan yang disyor dan dilaksanakan kerajaan.

“Saya faham cabaran ini tidak mudah lebih-lebih lagi dalam keadaan dunia sedang berhadapan dengan situasi ekonomi yang suram dengan cengkaman inflasi berlaku di setiap sudut kehidupan.

“Tetapi sebagai umat Islam, kita tidak boleh cepat mengalah dan berputus asa malah kita mesti menjiwai semangat dan sejarah penghijrahan Rasulullah SAW dalam mengembangkan ajaran Islam walaupun berhadapan dengan banyak rintangan,’’ katanya dalam perutusan sempena sambutan Maal Hijrah 1444 esok.

Sehubungan itu Muhyiddin yang juga mantan Perdana Menteri menyeru sempena kedatangan tahun baharu hijrah, umat Islam sama-sama memperbaharui tekad, memperteguh iltizam dan sentiasa berusaha memperbaiki diri dan amalan seharian.

‘’Saya berdoa semoga Allah terus mengurniakan kita kekuatan untuk berhadapan pelbagai cabaran hidup dan menjadikan kita insan yang beriman dan bertakwa di sisi Allah serta sentiasa beristiqamah melakukan kebaikan,” katanya. – Kredit artikel WartaRakyat


Singapura berhati-hati buka semula negara, kes naik

Kerajaan Singapura terdorong untuk mengutamakan rancangan kawalan pandemik Covid-19 ekoran kenaikan angka jangkitan dan kematian sejak beberapa minggu ini.

Menteri Luar, Vivian Balakrishnan memaklumkan keutamaan kerajaan negara itu sekarang ini adalah untuk memastikan kemudahan penjagaan kesihatan supaya tidak terlalu terbeban.

Beliau menjawab demikian, ketika isu untuk melonggarkan sekatan pergerakan dalam kalangan negara Asean sedang giat dibincangkan ketika di luar Perhimpunan Agung Pertubuhan Bangsa-Bangsa Bersatu (UNGA) di New York, Amerika Syarikat (AS) baru-baru ini.

“Sebagai langkah berjaga-jaga, kira harus menguruskan tindakan untuk mengenal pasti sijil kesihatan dan sijil vaksin dari satu sudut bagi memastikan sistem digital dan keupayaan negara kita untuk melakukan pengesahan rekod.

“Seterusnya, ia juga harus memutuskan cara bila dan bagaimana untuk melonggarkan serta sejauh mana pergerakan boleh dibenarkan.

“Hal ini menjadi semakin sukar bagi Singapura apabila keputusan untuk buka atau ketatkan pergerakan amat bergantung kepada keadaan dalaman masa itu,” jelasnya.

Semalam, terdapat 1,939 kes baharu Covid-19 dan dua kematian dilaporkan akibat jangkitan Covid-19.

Kes kematian itu melibatkan dua wanita warga Singapura yang tidak divaksin, masing-masing berusia 97 tahun dan 69 tahun. Mereka adalah korban terbaharu akibat komplikasi jangkitan wabak ini.

Menurut Kementerian Kesihatan (MOH) Singapura, kedua-dua wanita itu mengalami masalah kesihatan di mana wanita pertama dilaporkan mempunyai sejarah kadar lemak yang tinggi dalam darah, manakala wanita kedua mempunyai sejarah tekanan darah tinggi.

Ini menjadikan angka kematian akibat Covid-19 di Singapura sudah mencecah kepada 78 orang walaupun hampir keseluruhan rakyatnya dijangka lengkap divaksin menjelang akhir bulan ini.

Sejak akhir tahun 2019, wabak Covid-19 sudah menular ke hampir 221 buah negara di seluruh dunia dan sehingga kini, ianya telah menjangkiti lebih 232,604,233 orang serta mengakibatkan lebih 4,761,967 kematian. – Agensi


Ketua Pemuda PN kecam penggantungan pemain hoki negara

Keputusan menggantung pemain hoki negara, Hanis Nadiah Onn dari mewakili pasukan hoki kebangsaan ke mana-mana acara antarabangsa, termasuk Sukan SEA Kemboja 2023, menerima kecaman daripada Ahli Parlimen Perikatan Nasional (PN).

Ketua Pemuda PN yang juga Ahli Parlimen Pasir Mas, Ahmad Fadhli Shaari berkata tindakan itu sangat keras berbanding dengan kesalahan didakwa dilakukan atlet terbabit apatah lagi beliau sendiri sudah memohon maaf secara terbuka terhadap ciapannya di Twitter dan memadam komen berkenaan.

“Saya mengecam sekeras-kerasnya tindakan penggantungan Hanis Nadiah Onn dari mewakili pasukan hoki kebangsaan ke mana-mana tugasan antarabangsa termasuk temasya Sukan SEA Kemboja 2023.

“Tindakan ini sangat keras berbanding dengan kesalahan yang didakwa dilakukan oleh beliau apatah lagi beliau sendiri telah memohon maaf secara terbuka terhadap ciapan yang dibuatnya dan memadam komen tersebut.

“Jawatankuasa Siasatan sendiri mengakui bahawa Hanis memiliki perwatakan merendah diri serta berdisiplin tinggi sepanjang latihan dan kejohanan.

“Bahkan jurulatihnya sendiri menyatakan bahawa beliau memiliki ramai rakan-rakan hoki di kalangan bangsa India dan mereka bergaul rapat tanpa masalah ekoran sifatnya yang mudah mesra dengan rakan sepasukan.

“Ini bermaksud apa yang ditulis langsung tidak mempunyai niat untuk membangkitkan elemen perkauman dan rasis seperti yang didakwa oleh sebahagian netizen,” katanya dalam satu kenyataan hari ini.

Media hari ini melaporkan Hanis Nadiah digantung daripada menyertai mana-mana aksi antarabangsa termasuk temasya Sukan SEA Kemboja 2023, selepas didapati bersalah memuat naik ciapan di Twitter yang berbaur perkauman berhubung konsert artis dan komposer dari India, AR Rahman pada 28 Januari lalu.

Kementerian Belia dan Sukan (KBS) dalam satu kenyataan hari ini berkata, keputusan itu dibuat hasil mesyuarat antara Jawatankuasa Siasatan Majlis Sukan Negara (MSN) dan Konfederasi Hoki Malaysia (KHM), 7 Februari lalu.

Hanis sebelum ini mengakui memuat naik ciapan komen ‘bau best la kat dalam tu’ berserta emoji tertawa sehingga mengeluarkan air mata kepada gambar dan video keadaan konsert yang dimuatnaik oleh Kosmo Online.

Ciapan itu dibuat menyusuli komen netizen lain pada muat naik berkenaan. Hanis menegaskan tidak mempunyai sebarang sentimen perkauman ketika memuatnaik ciapan yang sekadar jenaka dan merujuk kepada keadaan stadium dipenuhi puluhan ribu penonton.

Susulan daripada teguran itu, Hanis memadam komen berkenaan pada 29 Januari dan membuat permohonan maaf secara terbuka menerusi laman media sosialnya ekoran kekhilafan itu.

Mengulas lanjut, Ahmad Fadhli yang juga Pengerusi Jawatankuasa Portfolio Belia dan Sukan Ahli Dewan Rakyat PN berkata tindakan penggantungan ini akan menjejaskan masa depan Hanis dan sekaligus menjejaskan peluang skuad negara untuk meraih pingat pada Sukan SEA Kemboja 2023.

Sehubungan itu, beliau menggesa supaya Menteri Belia dan Sukan, Hannah Yeoh untuk campur tangan dalam isu berkenaan dan sekali gus menyarankan penggantungan Hanis wajib ditarik balik.

“Saya yakin YB Menteri akan bertindak bijaksana di dalam menangani isu ini,” katanya.


Aset ATM digerakkan ke 86 lokasi gelombang kedua banjir

Angkatan Tentera Malaysia (ATM) akan mengatur gerak anggota dan aset ke 86 lokasi di seluruh negara bagi membantu Agensi Pengurusan Bencana Negara (NADMA) serta agensi-agensi berkaitan bagi menghadapi gelombang kedua banjir.

Menteri Kanan Pertahanan Datuk Seri Hishammuddin Tun Hussein berkata langkah itu diambil berikutan laporan Jabatan Meteorologi Malaysia mengenai kemungkinan berlakunya hujan berterusan bermula semalam hingga 6 Jan ini yang berupaya menyebabkan berlaku gelombang kedua banjir di beberapa negeri.

“Secara keseluruhan ATM akan mengatur gerak seramai 115 pegawai dan 2,768 anggota Lain-Lain Pangkat. Selain itu sejumlah enam unit trak tujuh tan, 160 unit trak tiga tan, 129 unit bot dan 109 unit enjin bot telah bersiap sedia menghadapi gelombang kedua banjir,” katanya menurut laporan Bernama.

Beliau berkata demikian pada sidang media selepas mengadakan lawatan kerja ke Markas Briged Kelapan Infantri Malaysia, Pengkalan Chepa, di sini hari ini.

Hishammuddin berkata ATM telah melaksanakan enam pendekatan dalam menghadapi bencana banjir ketika ini.

“Enam pendekatan itu adalah satu Batalion sentiasa diletakkan dalam keadaan bersiap siaga di setiap negeri untuk diatur gerak ke lokasi terjejas banjir apabila terdapat keperluan, ATM juga mengatur gerak pegawai bertanggungjawab ke semua Pusat Kawalan Operasi Bencana (PKOB) Negeri dan Daerah.

“Selain itu pasukan perubatan ATM juga dalam keadaan sedia bagi melaksanakan bantuan perubatan dan kawalan pencegahan jangkitan Covid-19 di Pusat Pemindahan Sementara (PPS). ATM juga merancang koordinasi bantuan pesawat udara ATM,” katanya.

Beliau berkata ATM turut memastikan hospital dan poliklinik ATM sentiasa dalam keadaan siap siaga.

“ATM juga menambah bilangan anggota bagi melaksanakan operasi menghantar barang keperluan serta makanan ke pusat pemindahan sementara serta kawasan yang terputus hubungan jalan darat serta memasak di PPS,” katanya.

Menurutnya perancangan ATM ini akan dikemas kini dari semasa ke semasa mengikut situasi banjir di sesebuah negeri dan sesuatu kawasan.

“Saya serta kepimpinan tertinggi ATM dan MINDEF (Kementerian Pertahanan) akan memastikan ATM terus melakukan segala usaha yang terdaya demi memelihara keselamatan rakyat sepanjang musim banjir ini,” katanya.


28 kematian semalam, jumlah pesakit aktif meningkat kepada 60,878 orang

Jumlah kematian akibat Covid-19 di seluruh negara dalam tempoh 24 jam semalam, turun lebih separuh berbanding 66 kes yang direkodkan pada Selasa, menurut laporan Kementerian Kesihatan (KKM), hari ini.

Menerusi laman sesawang Covidnow KKM memaklumkan sebanyak 28 pesakit meninggal dunia semalam, termasuk empat kes kematian yang belum sempat menerima rawatan hospital atau ‘brought in death’ (BID.

Jumlah terbaharu itu menjadikan keseluruhan kumulatif kematian sejak awal tahun lalu hingga semalam sebanyak 30,746 kes termasuk 6,220 kes BID.

Selangor merekodkan jumlah kematian tertinggi sebanyak enam kes menjadikan keseluruhannya 9,839 kematian direkodkan di negeri itu sehingga semalam.

Negeri itu kekal mencatat jumlah kes positif terbanyak iaitu 762,954 kes berbanding 737,116 pesakit yang telah sembuh.

Sehingga semalam, Selangor mencatat 17,581 kes aktif, termasuk 15,505 pesakit yang menjalani kuarantin di rumah; 1,067 ditempatkan di PKRC; 938 dimasukkan ke hospital; dan 71 dirawat di unit rawatan rapi (ICU), dengan 50 daripadanya memerlukan alat bantuan pernafasan.

Bagi negeri-negeri lain, Sabah mencatat lima kematian; diikuti Johor (tiga); masing-masing dua di Kedah, Negeri Sembilan, Pahang, Perak, dan Pulau Pinang.

Kelantan, Melaka, Terengganu dan Kuala Lumpur pula merekodkan masing-masing satu kes kematian, manakala tiada kes dilaporkan di Perlis, Sarawak, Labuan dan Putrajaya.

Sehingga semalam, lima negeri kekal merekodkan kumulatif positif melebihi 200,000 iaitu Selangor sebanyak 762,954; diikuti Sarawak (251,118); Johor (235,090); Sabah (235,900); dan Kuala Lumpur (202,978).

Sebanyak 10 negeri pula mencatat kes kematian melebihi 1,000 membabitkan Selangor sebanyak 9,839 kes; diikuti Johor (3,797); Sabah (2,724); Kuala Lumpur (2,629); Kedah (2,111); Pulau Pinang (1,674); Sarawak (1,597); Perak (1,295); Negeri Sembilan (1,289); dan Kelantan (1,191).

Sementara itu, KKM juga memaklumkan sehingga semalam, jumlah kes aktif meningkat sebanyak 467 kes menjadi 60,878 kes berbanding 60,411 yang dicatat pada Selasa.

Daripada jumlah itu, seramai 49,644 pesakit menjalani kuarantin di rumah; 5,996 ditempatkan di PKRC; 4,810 dimasukkan ke hospital; dan 428 pesakit dirawat di ICU, dengan 237 daripadanya memerlukan alat bantuan pernafasan.

Sejak kes pertama Covid-19 dilaporkan di negara ini awal tahun lalu sehingga semalam sebanyak 2,666,959 kes positif telah dikesan, dengan 2,581,395 pesakit telah sembuh.


Ringgit susut berbanding dolar AS

Ringgit ditutup rendah berbanding dolar Amerika Syarikat (AS) hari ini (5 Julai 2022) dengan dolar AS terus mengukuh terutama menjelang pengumuman data pekerjaan AS pada minggu ini yang dijangka kekal kukuh, kata seorang penganalisis.

Pada jam 6 petang, mata wang tempatan menyusut nilai berbanding dolar kepada 4.4185/4200 daripada 4.4120/4145 penutupan urus niaga semalam (Isnin).

Rakan pengurusan SPI Asset Management Stephen Innes berkata terdapat juga bidaan ke atas dolar AS berikutan kebimbangan yang semakin ketara berhubung kemelesetan dan ini terus melemahkan pertukaran asing Asia secara menyeluruh dan mata wang G10 secara amnya.

Di dalam negara, beliau berkata dengan kadar pengangguran pada 3.9 peratus, masih agak tinggi sedikit daripada paras sebelum COVID manakala inflasi hanya 2.8 peratus, Bank Negara Malaysia (BNM) dilihat kurang tertekan berbanding bank pusat lain untuk menaikkan kadar dengan cepat.

“Tetapi kadar dasar sebenar adalah negatif, dan itu boleh menjejaskan ringgit secara berlebihan di mata bank pusat kerana ia cuba menangani ancaman gelung maklum balas kepada inflasi melalui mata wang yang lebih lemah.

“Jadi, kami menjangkakan BNM akan menaikkan Kadar Dasar Semalaman (OPR) sebanyak 25 mata asas untuk mengelak mata wang tempatan terus lemah,” katanya kepada Bernama.

Sementara itu, ringgit ditutup tinggi berbanding sekumpulan mata wang utama yang lain.

Mata wang tempatan meningkat nilainya berbanding pound Britain kepada 5.3168/3186 daripada penutup Isnin pada 5.3496/3526 dan mengukuh berbanding euro kepada 4.5511/5526 daripada 4.6070/6096.

Ringgit turut menambah nilai berbanding yen Jepun kepada 3.2530/2543 daripada 3.2578/2599 dan lebih kukuh berbanding dolar Singapura pada 3.1486/1502 berbanding 3.1596/1618 semalam. – Bernama


Permohonan Irwan Serigal batal saman 1MDB didengar 1 Julai

Permohonan bekas Ketua Setiausaha Perbendaharaan Tan Sri Mohd Irwan Serigar Abdullah untuk membatalkan saman difailkan 1Malaysia Development Berhad (1MDB) terhadap beliau dan bekas Ketua Pegawai Eksekutif 1MDB Arul Kanda Kandasamy yang menuntut mereka membayar US$6.59 bilion (1US$ = RM4.29), akan didengar 1 Julai ini.

Peguam Lavinia Kumaraendran yang mewakili Mohd Irwan berkata permohonan itu akan didengar di hadapan Pesuruhjaya Kehakiman Datuk Amarjeet Singh, lapor Bernama.

“Tarikh pendengaran itu ditetapkan oleh Penolong Kanan Pendaftar Azlinda Ahmad Sharif ketika pengurusan kes saman tersebut hari ini,” katanya ketika dihubungi di sini hari ini.

Mohd Irwan selaku defendan kedua memfailkan permohonan itu pada 18 Feb lepas.

1MDB, yang memfailkan saman terhadap Arul Kanda dan Mohd Irwan pada Mei tahun lepas, mendakwa kedua-dua defendan telah melakukan pecah amanah dan konspirasi menyebabkan 1MDB mengalami kerugian berjumlah US$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited (Brazen Sky), yang dikatakan terdapat dalam Bridge Global Fund.

Dalam permohonannya, Mohd Irwan antaranya mendakwa tuntutan saman terhadapnya adalah pramatang kerana pelaburan Brazen Sky serta pembayaran Aabar Investments PJS Limited adalah jelas tidak kukuh memandangkan mahkamah masih belum menentukan 1MDB mengalami kerugian sebanyak US$1.83 bilion dan US$3.5 bilion.

Mohd Irwan mendakwa beliau tidak mempunyai sebarang kewajipan kontrak, statutori atau fidusiari terhadap 1MDB kerana pelantikannya sebagai pengarah syarikat itu adalah selepas kerugian yang didakwa dialami 1MDB

Beliau berkata tuntutan kerugian yang kononnya dialami 1MDB adalah satu penyalahgunaan proses mahkamah kerana syarikat itu telah memperoleh wang sejurus penyelesaian dicapai dalam tuntutan sivil terhadap pihak lain yang difailkan 1MDB.

1MDB juga mendakwa kedua-dua defendan melakukan pecah amanah dan konspirasi dengan menyeleweng wang 1MDB berjumlah US$3.5 bilion yang dibayar kepada Aabar Investments dan US$1.265 bilion dibayar kepada International Petroleum Investment Company (IPIC) pada 9 Mei 2017.

Menurut 1MDB, Mohd Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian.

Sehubungan itu, 1MDB antaranya menuntut kedua-dua defendan membayar US$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan.


Kes baharu hampiri 10 ribu

Jumlah jangkitan harian Covid-19 di seluruh negara dalam tempoh 24 jam sehingga 12 tengah hari tadi melonjak lagi kepada 9,117 kes, berbanding 7,234 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan keseluruhannya 2,904,131 kumulatif kes positif.

Sehingga semalam, sebanyak 2,799,608 pesakit telah sembuh, dan 63,395 kes masih aktif, meningkat 1,969 kes berbanding Khamis.

Daripada jumlah kes aktif itu seramai 55,759 pesakit menjalani kuarantin di rumah; 4,092 ditempatkan di PKRC; 3,426 dimasukkan ke hospital; dan 118 pesakit dirawat di ICU, dengan 57 daripadanya memerlukan alat bantuan pernafasan.

Sementara itu, Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian pada 4 Februari 2022 untuk seluruh negara adalah pada nilai 1.13, turun berbanding 1.14 kelmarin.

Bagaimanapun, kecuali Labuan, merekodkan kadar kebolehjangkitan melepasi Rt 1.00, dengan tertinggi direkodkan Perlis sebanyak Rt 1.33.

Ini diikuti Sabah Rt 1.29; Kedah (1.19); masing-masing 1.17 bagi Johor dan Putrajaya; Selangor (1.16); Pulau Pinang (1.13); Melaka (1.12); 1.09 bagi Kuala Lumpur dan Terengganu; masing-masing 1.08 untuk Pahang dan Perak; Sarawak (1.07); Negeri Sembilan (1.6); dan Kelantan (1.03).

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.


PRN Johor cetuskan dilema UMNO

UMNO dan Barisan Nasional (BN) bercita-cita untuk menamatkan BERSATU dan Perikatan Nasional menerusi Pilihan Raya Negeri (PRN) Johor, kali ini.

BERSATU dan Perikatan Nasional pula berazam untuk membenamkan Umno dan BN buat selama-lamanya menerusi pilihan raya yang sama, dengan memfokus kepada isu rasuah dan salah guna kuasa di Johor dan di merata Malaysia.

Oleh itu, mampukah Umno-BN merealisasikan cita-cita di atas, berjayakah BERSATU dan Perikatan Nasional mencapai azamnya, dan sejauh manakah prestasi dua gabungan politik ini dalam PRN Johor?

Umno dan BN dijangka sukar untuk mencapai cita-cita di atas kerana sebilangan besar pengundi di Johor mentafsirkan PRN ini menerusi pelbagai perspektif kemungkaran Umno dan BN mutakhir ini.

Pertama, pengundi Johor mentafsirkan pembubaran Dewan Undangan Negeri (DUN) Johor baru-baru ini sebagai pengkhianatan Umno-BN terhadap BERSATU dan Perikatan Nasional.

Ini kerana pembubaran tersebut dilaksanakan tanpa sebarang perundingan dengan Perikatan Nasional selaku rakan politik dalam mentadbirkan Kerajaan Negeri Johor.

Tindakan ini mencetuskan kemarahan penyokong BERSATU dan Perikatan Nasional, dan menimbulkan kekecewaan rakyat Johor yang sedang memulihkan kehidupan masing-masing akibat serangan COVID-19 dan banjir besar, baru-baru ini.

Kenyataan Timbalan Presiden Umno, Datuk Seri Mohamad Hassan, bahawa pembubaran di atas dibincangkan dalam mesyuarat Biro Politik dan Majlis Tertinggi UMNO pula menunjukkan kerakusan Umno untuk mengadakan PRN Johor.

Lantas PRN Johor ditafsirkan sebagai hasil salah guna kuasa pemimpin UMNO dan BN di peringkat Pusat dan di peringkat negeri.

Dengan ini, PRN Johor adalah dibayangi oleh persoalan salah guna kuasa yang mahu ditentang habis-habisan oleh BERSATU dan Perikatan Nasional.

Kedua, PRN Johor juga digerhanai isu rasuah yang membabitkan segolongan pembesar Umno dan BN di peringkat Pusat.

Khususnya adalah tuduhan rasuah yang dihadapi oleh Datuk Seri Dr Ahmad Zahid Hamidi selaku Presiden Umno dan Pengerusi BN, serta isu rasuah yang dihadapi oleh Datuk Seri Mohd Najib Razak selaku mantan Perdana Menteri dan mantan Presiden UMNO.

Isu di atas menyebabkan PRN Johor ditafsirkan oleh sebilangan besar pengundi di negeri ini sebagai usaha untuk menyelamatkan dua pemimpin di atas daripada pelbagai tuduhan rasuah.

Lantaran itu, PRN Johor juga dibayangi persoalan rasuah yang membabitkan segolongan pemimpin Umno dan BN, serupa dengan isu 1MDB yang menyebabkan kekalahan BN dalam pilihan raya umum ke-14 (PRU14).

Ketiga, PRN Johor adalah dibayangi pelbagai kisah ribut dalam cawan dan citra pergolakan dalaman membabitkan Umno pusat, Umno Johor serta beberapa bahagian Umno di Johor.

Kisah ribut dalam cawan dan pergolakan dalaman Umno mutakhir ini dikatakan amat jelas dalam proses menentukan bakal calon BN bagi PRN Johor.

Dipercayai bahawa masalah ini muncul kerana sesetengah bakal calon BN bagi sesetengan Dewan Undangan Negeri (DUN) diketengahkan oleh Zahid dan Najib, ada yang condong kepada Datuk Seri Hishammuddin Hussein, dan ada yang hanya memihak kepada Menteri Besar Johor serta kuasa ghaib di belakangnnya.

Ini menyukarkan Umno Johor untuk memuktamadkan calon BN bagi PRN Johor, dan mungkin memunculkan keretakan jentera BN dalam menguruskan PRN Johor secara berkesan.

Ini membayangkan PRN Johor turut diwarnai ribut dalam cawan serta dilema dalaman Umno yang menyukarkan proses pemilihan bakal calon BN.

Selain di atas, Umno dan BN Johor berhadapan kemunculan pengundi atas pagar yang terdiri daripada penyokongnya dalam PRU14.

Pada waktu sama, PRN Johor dijangka memunculkan pengundi atas pagar daripada kalangan komponen BN dan komponen Pakatan Harapan (PH) yang dipercayai akan mengundi calon PN.

Isu pembubaran DUN Johor yang ditafsirkan sebagai salah guna kuasa, tuduhan rasuah ke atas Zahid dan Najib, dilema Umno, dan pengundi atas pagar membabitkan penyokong BN dan PH dalam PRU14 yang dihuraikan di atas mungkin menjejaskan cita-cita Umno dan BN untuk menamatkan BERSATU dan Perikatan Nasional menerusi PRN Johor.

Oleh itu, PRN Johor mungkin menafikan cita-cita Umno dan BN untuk menamatkan BERSATU dan Perikatan Nasional. Sebaliknya, seluruh isu di atas mungkin memudahkan BERSATU dan Perikatan Nasional untuk menguburkan Umno dan BN di Negeri Johor.

Kesimpulannya, tahap keselamatan Umno dan BN dijangka merosot, dan tahap keselamatan politik BERSATU dan Perikatab Nasional pula mungkin meningkat menerusi PRN Johor.

Umno dan BN Johor yang berhadapan pelbagai isu di atas, mungkin tidak mudah untuk memenangi semua kerusi DUN yang diperolehinya dalam PRU14.

Sebaliknya, BERSATU dan Perikatan Nasional mungkin menambah jumlah kerusi DUN yang akan diperolehinya menerusi PRN Johor.

Datuk Dr Ruhanie Ahmad
Penasihat Pilihan Raya BERSATU Bahagian Parit Sulong


Seperti Zahid dapat jadi TPM, Bung didakwa berhasrat mahu jadi Ketua Menteri

Spekulasi terbaharu kemelut politik Sabah lebih menarik apabila sebuah laporan media mendakwa Datuk Seri Bung Moktar Radin mahu menjadi Ketua Menteri pula.

Sebuah portal melaporkan Bung yang juga Pengerusi Barisan Nasional (BN) dan UMNO Sabah itu disebut-sebut calon Ketua Menteri baharu dan bukannya Presiden Warisan, Datuk Seri Shafie Apdal.

Perkembangan terkini itu dilihat tidak mustahil memandangkan Bung juga sedang berdepan pertuduhan kes mahkamah sama seperti Presiden UMNO, Datuk Seri Ahmad Zahid Hamidi tetapi masih dilantik menjadi pemimpin nombor dua dalam kerajaan campuran Pakatan Harapan (PH)-BN.

“Difahamkan Shafie akan memberi laluan kepada Bung untuk menjadi Ketua Menteri. Ini adalah rancangan terbaharu,” menurut laporan portal FMT.

Untuk rekod, Bung ketika ini sedang berdepan pertuduhan di mahkamah dan diarah membela diri atas kes menerima rasuah sebanyak RM2.2 juta dan RM262,500 semasa menjadi pengerusi Felcra.

Walaupun sudah berdepan kes mahkamah, namun ia bukan penghalang untuk Bung boleh dilantik sebagai Ketua Menteri Sabah memandangkan Zahid juga sebelum ini berdepan kes mahkamah tetapi masih dilantik sebagai Timbalan Perdana Menteri dibawah pentadbiran Datuk Seri Anwar Ibrahim.

Buat masa ini, Warisan mempunyai 19 kerusi Dewan Undangan Negeri (DUN), manakala UMNO mempunyai 17 kerusi, menjadikannya 36 kerusi daripada 79 kerusi dalam DUN Sabah.

Gabungan Rakyat Sabah (GRS) kini mempunyai 29 kerusi, 15 daripadanya adalah bekas Bersatu; tujuh daripada Parti Bersatu Sabah (PBS); enam daripada Parti Solidariti Tanah Airku (STAR) dan satu daripada Parti Maju Sabah (SAPP).

GRS juga disokong oleh seorang ADUN bebas dan seorang ADUN Parti Harapan Rakyat Sabah (PHRS).


Zahid nafi janjikan projek MyEG kepada ahli perniagaan selepas PRU-14

Presiden UMNO Datuk Seri Ahmad Zahid Hamidi hari ini menafikan bahawa dia pernah membuat sebarang janji kepada seorang ahli perniagaan untuk membantu mendapatkan projek di bawah firma tersenarai MyEG Services Berhad.

Zahid berkata demikian ketika memberi keterangan membela diri dalam perbicaraan rasuah, di mana dia didakwa menerima RM13.25 juta melalui 24 keping cek daripada ahli perniagaan, Junaith Asharab Md Shariff dari Julai 2016 hingga Februari 2017 sebagai dorongan untuk membantu mendapatkan projek MyEG yang kononnya di bawah bidang kuasa Kementerian Dalam Negeri (KDN) ketika itu.

Zahid menegaskan bahawa dia tidak berjanji untuk menganugerahkan projek MyEG kepada Junaith Asharab selepas Pilihan Raya Umum Ke-14, dan menegaskan adiknya Datuk Seri Mohamad Nasaee Ahmad Tarmizi yang mengenali Junaith Asharab dengan baik dan rapat dengan ahli perniagaan itu.

“Siapa yang berjanji? Saya tidak pernah berjanji. MyEG bukan di bawah saya. Jika orang lain berjanji kepadanya, itu tidak ada kena mengena dengan saya. Dalam hal ini, saya kata tadi, yang mengenalinya dengan baik ialah adik saya.

“Jika adik saya ingin mencari wang untuk membantu pembinaan dan sebagainya, itu adalah usaha adik saya untuk mencari dana, jadi tidak adil untuk mengatakan saya mengenali Junaith kerana saya berjanji kontrak untuk MyEG. Yang Arif, saya ingin menafikannya,” jawabnya.

Terdahulu, Zahid menafikan mengetahui mana-mana daripada tiga syarikat – Mastoro Kenny IT Consultant & Services; Jogabonito Jewellery & Diamond; serta Berani & Jujur Trading – yang terlibat dalam transaksi atau pengeluaran cek RM13.25 juta ke akaun pelanggan Lewis & Co dan dengan cek sedemikian yang diserahkan oleh Junaith Asharab.

Zahid mendakwa Lewis & Co adalah firma guaman yang memegang wang atas amanah untuk yayasan amalnya – Yayasan Akalbudi (YAB).

Timbalan Pendakwa Raya Mohd Afif Ali hari ini mencadangkan Mastoro Kenny ditubuhkan untuk mendapatkan projek MyEG, seterusnya mencadangkan bahawa ini kerana Junaith Asharab didakwa telah dijanjikan penganugerahan projek MyEG apabila beliau bertemu dengan Zahid berhubung derma yang dikatakan untuk pembinaan masjid dan sekolah tahfiz.

“Yang Arif, pertama sekali saya tidak tahu Jogabonito ini atau apa sahaja syarikat barang kemas, saya tidak tahu. MyEG tidak berada di bawah saya secara langsung atau tidak, bagaimana saya boleh berjanji kepada mereka untuk memberikan mereka projek sedemikian?

“MyEG, mereka bukan di bawah kawalan saya. Mungkin mereka mendapat kira-kira 10 peratus daripada jumlah kontrak yang diberikan kepada mereka oleh MOF (Kementerian Kewangan). Ia bukan dari kami. Saya tidak tahu,” katanya menurut MalayMail.

Diminta mengesahkan bahawa dia tidak mempunyai pengetahuan mengenai perkara itu, Zahid dengan tegas berkata dia tidak tahu, sambil menyatakan dia hanya mengetahui perkara itu apabila ditanya pegawai penyiasat dan apabila perkara itu dibawa ke mahkamah.

Bagi syarikat Berani & Jujur, Zahid berkata dia hanya mengenali syarikat ini semasa kes jenayah ini, dan juga tidak mengetahui syarikat ini milik Junaith Asharab.

Zahid berkata dia tidak pernah mendengar tentang ahli perniagaan M Kumaraguru M Muthusamy.

Jogabonito Kumaraguru telah digunakan untuk mengeluarkan cek RM250,000 kepada akaun pelanggan Lewis & Co seperti yang diserahkan oleh Junaith Asharab, dan Kumaraguru juga telah mengikuti permintaan Junaith Asharab pada 2016 untuk menubuhkan Mastoro Kenny kerana yang terakhir mendakwa boleh mendapatkan projek daripada MyEG.

Kumaraguru sebelum ini memberitahu mahkamah bahawa Mastoro Kenny tidak pernah menerima sebarang projek daripada MyEG atau sesiapa sahaja sejak penubuhannya sehingga ia ditutup pada 2018.

Hari ini, Zahid yang berkata dia hanya mendengar tentang Mastoro Kenny apabila disoal oleh pegawai penyiasat di ibu pejabat Suruhanjaya Pencegahan Rasuah Malaysia (SPRM), turut menafikan Junaith Asharab pernah memberitahunya mengenai Mastoro Kenny atau Jogabonito.

Apabila Afif mencadangkan Mastoro Kenny ditubuhkan untuk projek MyEG yang didakwa dikaitkan dengan KDN, Zahid tidak bersetuju dan berkata: “Saya rasa pelik (ganjil) kerana saya tidak pernah mendengar tentang syarikat ini, apabila Junaith sendiri menafikan syarikat ini melobi untuk projek MyEG. ”

Terdahulu, Zahid mengesahkan adiknya Nasaee yang memperkenalkan Junaith Asharab kepadanya, namun tidak ingat bila pertama kali bertemu dengannya.

“Menurut adik saya, dia seorang pengurup wang, dia juga pengatur kemasukan pelabur asing ke negara ini terutama dari negara Asia Selatan,” katanya sambil menambah dia tidak mempunyai masa untuk menyemak butiran peribadi daripada Junaith Asyarab.

Zahid berkata dia boleh memberitahu Junaith Asharab atau orang lain tentang hasratnya membina masjid dan pusat tahfiz di kawasan Parlimen Bagan Datuk pada satu majlis memandangkan ramai orang menghadiri majlis seperti perhimpunan Hari Raya.

Ditanya sejauh mana dia rapat dengan Junaith Asharab, Zahid berkata dia hanya mengenali ahli perniagaan itu melalui adiknya Nasaee dan jarang bertemu Junaith Asharab, tetapi tidak mengingati peristiwa yang mereka temui.

“Saya tidak ingat lah, saya terlalu sibuk menguruskan hal ehwal negara.”

Ketika Zahid kelihatan pada mesyuarat tergempar pemimpin UMNO bahagian di Menara Dato Onn ketika rehat makan tengah hari untuk perbicaraan ini, beliau dilihat di dalam bilik mahkamah sebelum jam 2.30 petang ketika perbicaraan dijadualkan disambung semula.

Peguam utama Zahid, Hisyam Teh Poh Teik dilihat berada di bilik mahkamah ketika sesi perbicaraan pada sebelah pagi, tetapi tidak hadir pada sesi petang.

Perbicaraan hari ini menyaksikan pihak pendakwaan menyoal balas Zahid terhadap semua lapan pertuduhan rasuah yang dihadapinya.

Pada akhir prosiding mahkamah hari ini, peguam Zahid, Hamidi Mohd Noh memaklumkan mahkamah bahawa Hisyam Teh akan berada di Mahkamah Persekutuan esok, tetapi mengesahkan bahawa perbicaraan Zahid boleh diteruskan esok seperti yang dijadualkan tanpa peguam utama itu.

Hamidi berkata Hisyam Teh mahu hadir apabila pemeriksaan balas Zahid selesai dan apabila giliran pembelaan bertanyakan soalan kepada Presiden UMNO itu pada peringkat pemeriksaan semula. Pihak pendakwaan mengesahkan ia masih akan meneruskan pemeriksaan balas terhadap Zahid esok.

Hisyam Teh juga merupakan peguam bela atau peguam kepada bekas Perdana Menteri Datuk Seri Najib Razak, yang rayuan terakhirnya terhadap sabitan kes SRC International Sdn Bhd, dijangka diteruskan di Mahkamah Persekutuan esok.


Peranan ibu bapa ajak golongan muda mengundi

Pada Julai 2019, Parlimen meluluskan pindaan Perlembagaan Persekutuan bagi menurunkan had umur minimum mengundi dan menjadi calon pilihan raya daripada 21 ke 18 tahun, selain pendaftaran pengundi yang akan dilakukan secara automatik.

Ini bermakna landskap politik Malaysia akan berubah pada pilihan raya umum (PRU) akan datang, dengan penyertaan jutaan pengundi baru terdiri daripada orang muda.

Oleh itu, parti-parti politik berlumba-lumba untuk menarik perhatian pengundi muda tersebut.

Pun begitu, Pilihan Raya Negeri (PRN) Melaka yang  bermula pada 8 November sehingga 20 November ini masih belum melibatkan pengundi berusia 18 tahun namun ramai yang mengharap golongan muda tetap turun mengundi menunaikan tanggungjawab mereka.

Justeru, ibu bapa memainkan peranan penting dalam memastikan ahli keluarga menunaikan hak dan kewajipan seperti yang telah dinyatakan dalam perlembagaan.

Menurut Pensyarah dan Ketua Jabatan Hubungan Antarabangsa Fakulti Undang-Undang dan Hubungan Antarabangsa Universiti Sultan Zainal Abidin (UniSZA), Dr. Hussain Yusri  Zawawi, Perkara 119(1) menyatakan tiap-tiap warganegara berhak mengundi di dalam bahagian pilihanraya itu dalam mana-mana pilihan raya bagi Dewan Rakyat atau Dewan Undangan Negeri melainkan hilang kelayakan di bawah Fasal (3) atau di bawah mana-mana undang-undang yang berhubungan dengan kesalahan yang dilakukan berkaitan pilihan raya.

“Justeru itu, pilihan raya merupakan proses demokrasi yang perlu disuburkan dan disertai oleh semua rakyat Malaysia yang berkelayakan demi memastikan kepimpinan yang dipilih dapat menerajui Malaysia dengan sebaiknya.

“Saya menegaskan bahawa ibu bapa perlulah memainkan peranan yang sewajarnya dengan memastikan ahli keluarga menunaikan hak dan kewajipan seperti yang telah dinyatakan dalam perlembagaan,” katanya.

Tambah beliau, peluang mengundi hanya lima tahun sekali yang tidak boleh disia-siakan dan inilah masanya anak muda membuktikan kepada negara bahawa demokrasi memberi hak kepada rakyat untuk terus bersuara dengan memilih calon politik yang berkesan dan berimpak tinggi untuk negara.

“Seperti kata-kata Abraham Lincoln, demokrasi ialah kerajaan rakyat, oleh rakyat dan untuk rakyat. Dalam pada itu, personaliti calon yang dikemukakan dalam pilihan raya perlu diberi keutamaan bagi memastikan pentadbiran negara ditadbir oleh ahli politik yang bersih dari salah laku undang-undang. Kegagalan memilih calon disebabkan ketaksuban kepada mana-mana parti memungkinkan negara disalah tadbir dengan ahli politik yang tidak bertanggungjawab dan amanah.

“Selain itu, calon pemimpin perlu mempunyai semangat dan karisma yang tinggi untuk meyakinkan rakyat bahawa dirinya dapat membuktikan terbaik untuk rakyat dan negara. Bukan pemimpin yang hanya mempunyai karisma berkata-kata tetapi gagal menunaikan janji dan berbakti untuk rakyat dan negara. Ketokohan pemimpin yang berkarisma adalah indikator yang sangat penting untuk dipilih sebagai teras dan tunjang utama untuk Malaysia supaya negara disegani oleh mana-mana kuasa dunia yang lain,” katanya.

Beliau turut berpendapat, pemimpin yang dipilih perlu sentiasa bersama rakyat dan mempunyai hubungan yang baik dengan masyarakat. Dengan erti kata yang mudah, apabila dilantik menjadi wakil rakyat perlu menunaikan kewajipan untuk rakyat dan bersama-sama menyelami kesusahan rakyat serta terus berjuang melakukan perubahan terbaik untuk rakyat.

“Jauhi memilih pemimpin yang hanya tiba sewaktu pilihan raya dengan kata-kata yang manis dan akhirnya menghilang setelah dilantik menjadi wakil rakyat. Dalam bahasa yang mudah, setiap rakyat yang berhak dan layak mengundi perlu memastikan wakil rakyat yang dipilih tidak mempunyai sikap yang sukar dihubungi, pejabat sentiasa tutup, sentiasa berada di luar kawasan dan mempunyai sikap serta keperibadian yang pentingkan diri dan mengejar kemewahan tanpa pedulikan rakyat.

“Atas dasar tersebut, saya menyarankan agar setiap ahli keluarga perlu memberi pendedahan yang sewajarnya kepada anak-anak tentang tipu daya dan permainan politik politik yang tidak berprinsip yang merugikan rakyat dan negara. Telah tiba masanya, anak-anak muda bangkit menyuarakan bantahan dan menolak kepimpinan yang mempermainkan rakyat dengan sesuka hati,” ujarnya.


Noraini digesa lantik segera Naib Canselor lima universiti awam

Sejak awal tahun ini, lima institusi pengajian tinggi awam (IPTA) tidak mempunyai teraju untuk menguruskan segala operasinya, susulan kegagalan Kementerian Pengajian Tinggi untuk melantik Naib Canselor.

Kekosongan jawatan itu membabitkan Universiti Pendidikan Sultan Idris (UPSI), Universiti Malaysia Perlis (UniMAP), Universiti Teknologi Mara (UiTM), Universiti Malaysia Terengganu (UMT) dan Universiti Putra Malaysia (UPM).

Sehubungan itu, Kongres Kesatuan Pekerja-Pekerja Di Dalam Perkhidmatan Awam (CUEPACS) menggesa Menteri Pengajian Tinggi, Datuk Noraini Ahmad supaya memikirkan untuk melantik individu berkelayakan menjawat jawatan Naib Canselor di lima universiti berkenaan.

Setiausaha Agungnya Abdul Rahman Mohd Nordin berkata keperluan untuk melantik segera jawatan terbabit bagi membolehkan pentadbiran universiti berjalan seperti biasa dan mampu melaksanakan visi dan misi masing-masing.

“Menteri Pengajian Tinggi diharap dapat mempertimbangkan perkara ini dengan segera. Dalam situasi pandemik ketika ini, sewajarnya semua jabatan dan agensi kerajaan dimantapkan agar boleh menjadi pemangkin kepada permasalahan yang melanda ketika ini.

“Ini kerana kelewatan kerajaan membuat lantikan baharu bagi mengisi kekosongan jawatan terbabit, ia akan menjejaskan operasi pentadbiran sekali gus menjejaskan hala tuju universiti berkenaan bagi melaksanakan visi dan misi masing-masing,” katanya dalam kenyataan, hari ini.

Abdul Rahman berkata, melantik Naib Canselor adalah bidang kuasa menteri dan beliau juga mempunyai kuasa untuk menamatkan pelantikan Naib Canselor pada bila-bila masa.

“Kebiasaannya apabila jawatan Naib Canselor itu dikosongkan, Timbalan Naib Canselor yang dinamakan oleh Menteri akan menjalankan tugas sebagai Naib Canselor untuk beberapa tempoh tertentu.

“Bagaimanapun CUEPACS berpandangan kekosongan yang terlalu lama bagi jawatan nombor satu itu dengan hanya dipangku oleh Timbalan Naib Canselor boleh menjejaskan hala tuju dan pentadbiran universiti,” katanya.

Walaupun Timbalan Naib Canselor yang menjalankan tugas Naib Canselor itu individu yang berpengalaman, sudah tentu terdapat kekangan yang menghalangnya daripada menjalankan tugas dengan sepenuhnya.

“Hal kebajikan kakitangan terutama kumpulan sokongan juga tidak akan mendapat pembelaan sewajarnya kerana ketiadaan Naib Canselor yang sentiasa menjadi rujukan permasalahan kakitangan,” katanya.

Katanya, kelompangan barisan pengurusan kanan itu juga boleh menyebabkan potensi institusi pengajian tinggi itu tidak dapat diterokai sepenuhnya terutama ketika negara sedang mengalami pandemik Covid-19.


Elak melancong luar negara, beli barang tempatan kukuhkan ringgit

Penyusutan nilai ringgit berbanding dolar Amerika Syarikat (AS) berpotensi melonjakkan harga terutamanya barangan pengguna dan mentah yang diimport, sekali gus meningkatkan kos sara hidup rakyat , kata penganalisis.

Pada awal dagangan Isnin, ringgit berada pada 4.3745/3780 berbanding dolar AS daripada 4.3650/3680 sewaktu ditutup pada Jumaat.

Justeru, pengguna dinasihatkan untuk mengawal perbelanjaan dengan mengutamakan pembelian produk buatan Malaysia serta mengehadkan kehendak melancong ke luar negara susulan senario kelemahan nilai ringgit yang berlaku ketika ini, demikian mengikut ahli ekonomi.

Secara umumnya, mereka berpendapat, kemerosotan nilai ringgit yang berlaku ketika ini perlu diurus dengan baik bagi mengelakkan perkara itu menjejaskan kesejahteraan hidup rakyat.

Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid, pula berkata rakyat sememang sudah perlu merancang pembelian barangan import serta keinginan untuk melancong.

Beliau berkata, ini kerana dua perkara ini dijangka akan mengalami kenaikan kos yang mendadak.

“Justeru, perlu ada perancangan yang rapi supaya wang yang dibelanjakan menepati belanjawan dan tidak menjejaskan tahap kewangan seseorang itu,” katanya.

Beliau berkata, ia akan dapat dirasainya terutamanya pada barangan yang diimport.

“Cuma sama ada peniaga akan menaikkan harga mereka atau tidak, bergantung kepada keupayaan mereka untuk melakukan sedemikian.

“Tindakan menaikkan harga secara melulu juga boleh menjejaskan penguasaan pasaran mereka kerana pelanggan mungkin beralih arah kepada peniaga yang lebih kompetitif,” katanya.

Mohd Afzanizam berkata, dalam situasi kejatuhan ringgit ini, pengguna perlu merancang pembelian barangan import serta keinginan untuk melancong.

Beliau berkata, ini kerana dua perkara ini dijangka akan mengalami kenaikan kos.

Justeru itu katanya perlu ada perancangan yang rapi supaya wang yang dibelanjakan menepati belanjawan dan tidak menjejaskan tahap kewangan individu dan isi rumah.

Katanya, trend penurunan ringgit ini juga sukar diramal kerana ia bergantung kepada sentimen pasaran terutamanya jangkaan terhadap kenaikan kadar faedah di AS, dasar Covid-19 di China serta kemelut antara Russia dan Ukraine.

“Ketiga-tiga faktor ini adalah faktor penentu pasaran kerana ia dilihat sebagai pemangkin kepada permintaan mata wang selamat atau ‘safe haven currencies’ seperti dolar AS.

“Namun orang ramai tidak perlu gusar kerana kemungkinan untuk ringgit kembali kukuh itu memang ada.

“Ini adalah kerana harga komoditi seperti minyak mentah, gas asli cecair (LNG) dan minyak kelapa sawit mentah bakal memanfaatkan ekonomi negara,” katanya.

Mohd Afzanizam berkata, selain itu, nilai ringgit yg kompetitif juga bakal menggalakkan sektor eksport dan kegiatan pelancongan.

Beliau berkata, ia akan menyebabkan lonjakan semula nilai ringgit pada masa akan datang walaupun sentimen pasaran sentiasa berubah dalam kadar yang cepat.


Proses pertukaran guru akan disusun semula: Radzi

Kementerian Pendidikan (KPM) telah menyusun semula proses pertukaran guru dengan permohonan boleh dibuat sepanjang tahun melibatkan empat kali pertukaran setahun berbanding dua kali sebelum ini.

Menteri Kanan Pendidikan Datuk Dr Radzi Jidin berkata pertukaran yang dibuat pada setiap Mac, Jun, September dan Disember itu, mengikut kesesuaian tempat yang dipohon serta opsyen mata pelajaran di negeri terbabit, lapor Bernama.

Beliau berkata pihaknya juga akan memastikan guru dapat mengajar subjek selain daripada iktisas kelayakan mereka supaya memberi kelebihan sewaktu meminta pertukaran nanti.

“Langkah itu adalah sebahagian daripada usaha menambah baik semula beberapa struktur sistem pendidikan negara. Penambahbaikan lain yang akan diberi perhatian adalah penyediaan platform aplikasi penyusunan jadual dan pengredan sekolah di seluruh negara,” katanya.

Beliau berkata demikian pada sidang media selepas menyempurnakan Majlis Pelancaran Sambutan Hari Guru Peringkat Kebangsaan Kali Ke-51 Tahun 2022 di Universiti Malaysia Kelantan (UMK) di Bachok.

Pada majlis tersebut Datu Dr Adi Badiozaman @ Badio Zaman Tuah telah dianugerahkan Tokoh Kepimpinan Pendidikan Kebangsaan 2022, manakala Roslan Yatim menerima Anugerah Tokoh Guru Kebangsaan 2022.

Mengulas lanjut, Radzi berkata sistem pengisian pangkalan data maklumat guru dan sebagainya turut akan diberi fokus oleh KPM bagi memudahkan urusan pertukaran dilaksanakan dengan mudah serta cekap.

Menurutnya aspek pembangunan dan kebajikan guru perlu diberi perhatian bagi memastikan pengoperasian sekolah serta tanggungjawab golongan tersebut dapat ditingkatkan kecekapannya ketika bertugas.

“Kami telah turun padang mendengar pandangan dan rungutan daripada warga pendidik mengenai masalah dihadapi mereka, semasa sesi libat urus yang diadakan sebelum ini.

“Kami akan pastikan ketidakcekapan yang berlaku dalam struktur sistem sekolah dapat diatasi bagi memastikan setiap guru mengisi masa mendidik atau mengajar secara optimum,” katanya.


PM gesa banteras peniaga tak beretika semasa musim perayaan

Para peniaga digesa supaya mematuhi etika dan tidak sewenang-wenangnya menaikkan harga barang semasa musim perayaan sehingga menekan para pengguna, kata Tan Sri Muhyiddin Yassin.

Perdana Menteri berkata Kementerian Perdagangan Dalam Negeri dan Hal Ehwal Pengguna (KPDNHEP) sebagai agensi pemantau utama perlu berganding bahu dengan agensi kerajaan yang lain dalam menangani isu kenaikan harga barangan keperluan.

“Pihak kerajaan perlu memastikan supaya aktiviti tidak beretika yang menekan dan membebankan pengguna ini dapat dibanteras dengan lebih menyeluruh dan berkesan,” katanya dilapor Bernama.

Jelas Muhyiddin, kerajaan sedar ada sebilangan pemborong dan peniaga mengambil kesempatan menaikkan harga barangan keperluan pada musim-musim tertentu yang pastinya membebankan pengguna, terutama golongan berpendapatan rendah serta peniaga dan penjaja kecil-kecilan.

Menurut Muhyiddin, tindakan KPDNHEP melaksanakan Skim Harga Maksimum Musim Perayaan (SHMMP) bermula 21 April lepas adalah satu langkah bagi menyekat kenaikan harga barangan keperluan ketika Ramadan dan sambutan Hari Raya Aidilfitri bulan depan.

SHMMP dilaksanakan selama 30 hari bermula Rabu lepas hingga 20 Mei ini, melibatkan 12 jenis barangan daripada empat kategori iaitu, ayam, telur ayam, daging dan hasil laut.

Muhyiddin berkata walaupun terdapat beberapa perubahan dari segi skop tugas, fungsi utama KPDNHEP selaku penjaga kepada sektor perdagangan dalam negeri serta kepenggunaan masih kekal dan menjadi semakin penting terutama ketika negara berhadapan dengan situasi perubahan ekonomi global semasa.

Mengakui ia bukan suatu tugas mudah, Muhyiddin yang pernah menerajui KPDNHEP dari 1999 hingga 2004, yakin KPDNHEP sebagai petugas barisan hadapan pemulihan ekonomi serta kesejahteraan pengguna akan terus teguh mendepani cabaran, sekali gus meneruskan perjuangan memenuhi keperluan rakyat.

Muhyiddin juga mahu warga KPDNHEP terus memainkan peranan lebih efektif dalam mengawal selia sektor perdagangan dalam negeri, terutamanya berkaitan perdagangan pengedaran bagi memastikan gerak kerja ekonomi negara lancar.

Beliau berkata warga KPDNHEP telah mempamerkan komitmen tinggi sebagai penjawat awam termasuk memastikan kelangsungan aktiviti perdagangan pengedaran terutamanya pada awal pelaksanaan Perintah Kawalan Pergerakan (PKP) yang bermula Mac 2020.

Mengimbas situasi pembelian panik ketika PKP lepas, Perdana Menteri bangga dengan kejayaan KPDNHEP menangani situasi itu selain memastikan bekalan barangan keperluan asas, pelitup muka serta cecair pembasmi kuman mencukupi sepanjang tempoh tersebut.

Kejayaan lain yang membanggakan ialah penyediaan dokumen prosedur operasi standard (SOP) bagi sektor perdagangan pengedaran ketika PKP, PKP Bersyarat dan PKP Pemulihan dengan kerjasama Kementerian Kesihatan dan Majlis Keselamatan Negara.

“Penghasilan SOP ini membolehkan aktiviti perniagaan diteruskan oleh lebih 170 kategori perniagaan runcit dan borong dalam keadaan terkawal serta selamat,” kata Perdana Menteri.

Beliau berkata KPDNHEP juga telah merancakkan penggunaan e-dagang terutamanya dalam sektor perdagangan pengedaran selain menjalankan Kempen Beli Barangan Buatan Malaysia dan Program Jualan Malaysia.


Janji mansuh AUKU dalam manifesto PH tak dapat dilaksanakan, kata Menteri

Akta Universiti dan Kolej Universiti 1971 (AUKU) tidak akan dapat dimansuhkan walaupun ia merupakan salah satu janji dalam manifesto Pakatan Harapan (PH) sebelum ini, kata Datuk Seri Mohd Khaled Nordin.

Janji untuk memansuhkan undang-undang tersebut sebelum ini terdapat dalam manifesto PH tetapi ia tidak dilaksanakan selepas kerajaan campuran dibentuk dengan UMNO-Barisan Nasional (BN), perkara sama yang berlaku dengan janji memansuhkan pinjaman Perbadanan Tabung Pendidikan Tinggi Nasional (PTPTN).

Menteri Pengajian Tinggi berkata dalam jawapan bertulis di Dewan Rakyat, akta tersebut masih relevan terutama dalam soal pentadbiran universiti.

Jelasnya, proses pemansuhan undang-undang itu memerlukan kajian mendalam kerana ia melibatkan undang-undang lain seperti Akta Institusi Pendidikan Tinggi Swasta 1996, Akta Pendidikan 1996 dan Akta Badan Berkanun (Tatatertib Dan Surcaj) 2000.

“Auku telah dipinda sebanyak tujuh kali sejak ia diwartakan pada 1971. Pindaan terakhir ialah pada 2019,” katanya dalam jawapan tersebut.

Khaled berkata demikian dalam jawapan bertulis kepada Hassan Abdul Karim (PH-Pasir Gudang) yang ingin tahu jika kerajaan akan menggantikan AUKU yang berusia 52 tahun dengan undang-undang yang lebih kontemporari.

PH telah berjanji untuk memansuhkan Auku sebagai sebahagian daripada janji pilihan rayanya. Matlamatnya adalah untuk memberikan lebih banyak autonomi kepada universiti dan institusi pengajian tinggi.

“Auku akan dimansuhkan dan pelajar, pensyarah dan alumni akan diiktiraf sebagai pihak berkepentingan yang sebenar,” petik buku Kita Boleh! Dokumen Pelan Tindakan PRU15 PH.

Bagaimanapun, tidak jelas sama ada kerajaan sekarang – terdiri daripada PH, BN, Gabungan Parti Sarawak dan Gabungan Rakyat Sabah – akan menerima sepenuhnya manifesto pilihan raya PH.

Dalam isu PTPTN, Menteri Ekonomi, Rafizi Ramli mendakwa Ahli Parlimen Machang, Wan Ahmad Fayhsal Wan Ahmad Kamal membuat kenyataan yang mengelirukan Dewan Rakyat berhubung isu pemansuhan pinjaman PTPTN terdapat dalam manifesto PH pada Pilihan Raya Umum Ke-15 (PRU-15) lalu.

Untuk rekod, AUKU memberikan kuasa yang luas kepada menteri yang bertanggungjawab untuk memutuskan pelantikan utama bagi universiti seperti jawatan naib canselor.

Pengkritik mendakwa undang-undang ini membenarkan menteri melantik naib canselor tanpa mengambil kira merit dan sekali gus menjejaskan autonomi universiti.


PRU-15: PN fokus kebajikan rakyat Hulu Terengganu

Calon Perikatan Nasional (PN) bagi Parlimen Hulu Terengganu lebih memberi tumpuan kepada soal kebajikan rakyat di kawasan itu selain pendidikan dan pembangunan.

Datuk Rosol Wahid berkata sambil berkempen beliau turut melihat keperluan-keperluan asas pengundi di Hulu Terengganu.

“Fokus kebajikan ini saya akan melihat rumah-rumah yang belum ada bekalan elektrik, masalah banjir kilat, perumahan dan sebagainya.

“Kedua, pendidikan. Kita tahu pendidikan perkara penting untuk tingkatkan taraf hidup. Maka saya dari dulu lagi tekankan kepada pendidikan,” katanya, lapor Sinar Harian, hari ini (10 November 2022).

Beliau yang juga Timbalan Pengerusi Bersatu Terengganu berkata tidak mahu mendengar anak-anak di Hulu Terengganu tercicir dalam pelajaran kerana masalah kemiskinan.

“Kita akan bantu sedaya mungkin untuk pastikan setiap mereka yang layak belajar, teruskan pendidikan ke peringkat lebih tinggi,” katanya.

Tambahnya, soal pembangunan juga akan dibawa di Parlimen jika diberi mandat kemenangan pada Pilihan Raya Umum ke-15 (PRU-15), 19 November ini.

Rosol akan bertanding menggunakan logo PAS pada PRU-15 dan kali ini beliau dicabar Datuk Rozi Mamat (BN), Alias Ismail (PH) dan Mohd Khadri Abdullah (GTA).


Sebelum terlewat, lebih baik jangan ikut Zahid: Rais

Belum terlewat untuk pemimpin UMNO dan Barisan Nasional tidak mengikut haluan yang dibawa oleh Presiden mereka, Datuk Seri Ahmad Zahid Hamidi yang kelak akan membawa kehancuran kepada parti dan orang Melayu, kata Tan Sri Rais Yatim.

Yang Di-Pertua Dewan Negara itu berkata Zahid seakan tidak mempunyai hala tuju, malah beliau dilihat tidak berkemampuan mengemudi parti utama orang Melayu tersebut sehingga berlaku perpecahan dalaman parti.

“Sebelum terlewat, amat baik Ahli Parlimen dan ADUN (Ahli Dewan Undangan Negeri) UMNO berfikir panjang dan tidak mengikut sehaluan terhadap Presiden UMNO itu.

“Saya berasa beliau mempunyai alasan lain nak bawa UMNO menjadi keadaan yang kucar-kacir, lantaran UMNO tidak berkemampuan menghadapi PRU (Pilihan Raya Umum) bersendirian,” katanya kepada Agenda Daily.

Rais tidak menolak UMNO akan ditentang kuat banyak parti yang memusuhinya semasa PRU nanti dan sudah pasti orang Melayu juga akan marah terhadap UMNO kerana bersikap angkuh tidak mahu menjalinkan kerjasama walaupun parti itu sesama kaum.

“Mereka akan ditentang habis-habisan banyak parti dan akan dimainkan juga isu bagaimana UMNO tidak tertarik untuk bersama dengan orang Melayu,” katanya lagi.

Dalam pada itu, Rais juga menggesa Menteri dan Timbalan Menteri UMNO membuat pendirian yang lebih tegas terhadap Zahid memandangkan mereka sudah menyatakan kesediaan kekal dalam kerajaan pimpinan Perdana Menteri Tan Sri Muhyiddin Yassin.

“Amat baik sekiranya para Menteri UMNO dalam Perikatan Nasional membuat pendirian yang jelas difahami oleh rakyat. Mereka dah jumpa Perdana Menteri beberapa hari lalu dan diumumkan mereka takkan letak jawatan.

“Lebih cantik sekiranya wakil kumpulan itu buat pendirian dari mulut mereka sendiri. Daripada itu, pengundi dapat faham selaras dengan masa depan kita,” ujarnya lagi.

Rais juga mahu rakan komponen Barisan Nasional seperti MIC dan MCA untuk bersama-sama menyertai gabungan bersama PN memandangkan realiti politik semasa yang sudah berubah dan Zahid juga seakan dilihat mahu mengekalkan UMNO sebagai sebuah parti dominan kepada parti kecil lain.

“Dalam struktur masyarakat Malaysia, PN boleh mengatasi BN dalam konteks majoriti.

“Jadi parti seperti MIC, MCA harus berfikir panjang dalam menyertai terus BN. Oleh kerana BN sekarang tidak mengadakan kelangsungan menerusi politik realiti lagi. Dan ini mesti difahami pengundi dalam Pilihan Raya Umum Ke-15, apatah lagi Presiden UMNO tidak nampak mengutamakan kepentingan majoriti, tetapi mengutamakan kepentingan segmen dalam partinya,” katanya lagi.


Saifuddin pertahan langkah berunding dengan parti lain hadapi PRU-15

Setiausaha Agung PKR, Datuk Seri Saifuddin Nasution menolak dakwaan bahawa usaha berunding dengan parti-parti politik lain bagi mendapatkan semula tampuk pemerintahan negara susulan dari “Langkah Sheraton” sebagai agenda tersendiri individu-individu tertentu.

Menurut beliau, usaha tersebut dilakukan bagi memastikan Pakatan Harapan (PH) terus menyandang mandat yang diberikan oleh rakyat dalam Pilihan Raya Umum ke-14, yang dipersetujui bersama oleh Ahli Majlis Pimpinan Pusat (MPP) PKR, ahli Majlis Biro Politik PKR dan Majlis Presiden Pakatan Harapan (PH).

“Saya ingin menjawab tuduhan dan propaganda yang seolah-olah menggambarkan bahawa berunding dengan mana-mana parti politik lain demi mendapatkan semula mandat rakyat itu adalah jalan pintas dan seperti satu gerakan individu oleh saya sendiri.

“Pendekatan berunding dengan parti-parti politik dan mengkaji permintaan daripada semua pihak terlibat adalah lebih baik berbanding tidak berbuat apa-apa,” Saifudin berkata dalam satu video yang yang dimuat naik di Facebooknya hari ini.

Saifuddin, yang juga Ahli Parlimen Kulim Bandar Baharu sebelum ini juga telah menyatakan bahawa PH sedia mengadakan perbincangan dengan mana-mana pihak bagi menghadapi PRU-15.

Beiau, yang juga calon Timbalan Presiden dalam pemilihan PKR 2022 itu turut menegaskan bahawa keruntuhan kerajaan PH sebelum ini bukan akibat dari penolakan rakyat terhadap blok tersebut sebaliknya berlaku kerana pengkhianatan ahli Parlimen PH sendiri.

“Waktu itu, tengok balik jumlah kita ada 109, nak jadi kerajaan kena cari lagi tiga. Penyokong kita minta Presiden PKR, Datuk Seri Anwar Ibrahim buat sesuatu dapatkan balik kuasa, kita tidak boleh tunggu tiga tahun lagi PRU15 untuk ambil balik (kerajaan).

“Dah kurang tiga saja, carilah jalan. Nak cari mana tiga ini? Tentulah ahli Parlimen bukan PH, siapa mereka? Pas, Sabah, Sarawak dan UMNO. Nak cari mereka ini keputusan PH, DAP, Parti Amanah Negara (Amanah), PKR bincang sama-sama.

“Kita berusaha cari, ada dua kemungkinan, berjaya atau tidak. Tapi kalau kita tidak berusaha langsung, sah tidak jadi apa dan ternyata setelah berusaha, kita tidak dapat, kita kembali semula untuk menyusun parti dan terus bergerak. Itu isunya.

“Tidak ada satu saat pun keputusan berunding dengan pihak di luar PH dibuat oleh seorang manusia, ini keputusan bersama, cuma berakhir dengan kegagalan, maka serangan ditujukan kepada Presiden PKR,” katanya.

Terdahulu, Presiden PKR dan Ketua Pembangkang Datuk Seri Anwar Ibrahim menegaskan bahawa PH tidak boleh bersifat angkuh dan menolak sebarang rundingan dengan pihak lain.

Anwar juga berkata bahawa idea “khemah besar pembangkang” ini juga telahpun dibincangkan bersama dengan rakan komponen PH iaitu Parti Amanah Negara (PAN) dan DAP.

“Soal khemah besar pembangkang, berdasarkan kenyataan parti dan saya sendiri, tidak timbul dan tidak relevan. Saya sendiri, Presiden PKR tidak meneruskan perbincangan kerana keutamaan kita adalah untuk mengukuhkan semangat dan kekuatan induk parti dalam PH termasuk Pertubuhan Kinabalu Progresif Bersatu (UPKO).

“Tetapi saya tegaskan kita jangan terlalu angkuh untuk mengatakan tidak boleh berbincang soal itu dengan orang lain, asalkan mereka tunduk kepada agenda PH.

“Ini kerana pengalaman lalu sewaktu pentadbiran kerajaan PH dipimpin (bekas Perdana Menteri PH) Tun Dr Mahathir (Mohamad) lalu sangat mengguriskan perasaan. Bagi kita, banyak perkara dilakukan menyimpang dengan pendekatan kita meskipun ada juga perkara bagus tidak dinafikan turut dibuat,” katanya Anwar.

Pendekatan “khemah besar pembangkang” ini juga dilihat mendapat sokongan dari DAP dan PAN yang sebelum ini berulang kali mendesak untuk PH bergabung dengan parti pembangkang lain seperti Warisan dan juga Muda.

Malah, DAP juga mendakwa kegagalan PH menggunakan satu logo dalam Pilihan Raya Negeri Johor  telah menjejaskan sokongan gabungan kerana ia menunjukkan kekurangan perpaduan.

Idea penubuhan “khemah besar pembangkang” ini mendapat tentangan dari lawan Saifuddin dan juga seorang lagi calon timbalan presiden PKR dalam pemilihan kali ini iaitu Rafizi Ramli.

Bekas Ahli Parlimen Pandan itu beberapa kali menolak keperluan PH mencari khemah baharu, sebaliknya menegaskan bahawa PH perlu yakin dengan kekuatan diri sendiri.

“Macam mana dulu 2008 kamu boleh yakin, 2013 boleh yakin dan 2018, tapi 2022 tak yakin pula.

“Memang ada turun naik. Dan turun naik ada disebabkan oleh PKR, ada disebabkan oleh PAN dan disebabkan DAP. Yang baik ada dibawa oleh PKR, DAP atau Amanah yang buruk juga begitu.

“Kalau kita betul bersama atas landasan bahawa Malaysia perlu bergerak atas prinsip begini, masa hujan bersama, masa panas pun bersama baru rakyat yakin dan hormat kepada kita,” katanya dalam satu majis PKR di Setiawangsa Ahad lalu.


Covid-19: Kes sporadik di seluruh negara membimbangkan

Kementerian Kesihatan Malaysia (KKM) melahirkan kebimbangan berhubung peningkatan kematian akibat jangkitan Covid-19 yang dikaitkan dengan kes-kes sporadik kompilasi.

Ketua Pengarah Kesihatan Tan Sri Dr Noor Hisham Abdullah berkata, kes sporadik adalah kes yang dikesan di dalam komuniti tetapi tidak ada kaitan dengan mana-mana kes atau kluster sedia ada.

“Mutakhir ini, negara berhadapan dengan tren peningkatan mendadak kes baharu Covid-19 dan kes-kes kematian Covid-19 terutamanya selepas 1 April 2021 [Minggu Epidemiologi (ME) ke-13].

“Keadaan ini adalah amat membimbangkan, kerana majoriti kes baharu Covid-19 dan kes kematian Covid-19 adalah merupakan kes-kes-kes sporadik ketika ianya dilaporkan,” katanya dalam kenyataan hari ini.

Beliau berkata berdasarkan analisis yang dijalankan didapati jumlah kumulatif kes baharu Covid-19 yang dilaporkan pada ME ke-13 (sehingga 3 April 2021) adalah sebanyak 8,968 kes (52.0 peratus adalah kes sporadik).

Pada ME ke-19, jumlah kes baharu COVID-19 pula adalah sebanyak 29,386 kes (77.7 peratus adalah kes sporadik). Negara kemudiannya merekodkan kes kumulatif mingguan tertinggi setakat ini pada ME ke-21, iaitu sebanyak 53,419 kes di mana 85.1 peratus adalah merupakan kes sporadik, katanya.

“Tren kes-kes sporadik kekal tinggi pada ME ke-22 (sehingga 5 Jun 2021), dengan jumlah kes baharu COVID-19 yang dilaporkan adalah sebanyak 52,040 kes (84.3 peratus adalah kes sporadik),” katanya.

Dr Noor Hisham berkata, bagi kumulatif kes kematian Covid-19 pula, didapati ianya semakin meningkat dari minggu ke minggu.

Katanya, kes kematian akibat Covid-19 yang dilaporkan pada ME ke-13 (sehingga 3 April 2021) adalah sebanyak 35 kes (26 kes sporadik), manakala pada ME ke-19 adalah sebanyak 209 kes (187 kes sporadik).

Beliau berkata, jumlah ini melonjak dan pada ME ke-22 sebanyak 641 kes kematian Covid-19 (559 kes sporadik)

“Salah satu faktor yang menyumbang kepada situasi tersebut adalah berikutan kemunculan varian-varian baharu dalam komuniti dengan kadar kebolehjangkitan dan kematian yang lebih tinggi, selain penularan Covid-19 secara lebih meluas di dalam komuniti berbanding ME yang sebelum,” katanya.

Sehubungan itu beliau mengingatkan masyarakat supaya mengambil serius situasi di mana penularan Covid-19 adalah di dalam komuniti termasuk tempat beli-belah, tempat kerja, dan sebagainya.

“KKM ingin menyeru masyarakat supaya memahami bahawa sesiapa sahaja boleh dijangkiti Covid-19 tidak kira di mana mereka berada. Akibatnya, kita dapat melihat peningkatan kes-kes sporadik dan kematian akibat kes-kes sporadik ini di dalam komuniti,” katanya.

Negara hari ini melaporkan sebanyak 6,241 kes baharu Covid-19 direkodkan sepanjang 24 jam sehingga 12 tengah hari tadi dengan Selangor mencatat 2,178 kes diikuti Sarawak (600 kes) dan Johor (565).

Sebanyak 87 kes kematian juga direkodkan dalam tempoh itu, turun sedikit berbanding 109 kes semalam.


Terima hakikat Covid-19 jadi sebahagian hidup kita

Berita yang menyatakan bahawa Singapura telah memulakan proses pemulihan kembali kepada suasana normal dan menganggap bahawa Covid-19 itu adalah flu biasa telah diputar-belit oleh pihak-pihak tertentu.

Apabila dibaca balik berita itu dalam Bahasa Inggeris lain pula maksudnya.

Hakikat yang harus diterima bahawa Covid-19 itu akan terus hidup dan menjadi sebahagian daripada kehidupan kita dalam satu jangka masa yang tertentu.

Ini kerana Covid-19 amat sukar untuk dihapuskan sepenuhnya setelah 18 bulan kita bergelumang dalam wabak.

Jumlah pemberian vaksin dalam negara mereka telah pun melebihi 60.1 peratus menunjukkan bahawa mereka telah mula beralih kepada kes yang semakin menurun dan akhir sekali kejadian akan berada di tahap yang paling minima (Ini dinamakan endemik).

Pada masa itu, setelah pelan transisi berjaya, rakyat dinasihatkan supaya menerima seadanya seperti jangkitan penyakit lain seperti flu biasa, penyakit kuku dan mulut.

Walaupun Covid-19 tidak terhapus sepenuhnya, tetapi mungkin dapat dikawal supaya tidak menjadi satu wabak yang besar. Di sinilah peranan vaksin yang akan mengawal wabak supaya tidak berlaku.

Mereka tidak kata Covid-19 itu selesema biasa, tetapi menganggap Covid-19 dapat dikawal dengan polisi-polisi yang akan ditetapkan.

Tiga Menteri yang menganggotai jawatan kuasa virus Corona negara itu telah pun membuat perancangan untuk peralihan kepada kehidupan normal.

Nampaknya Pelan Pemulihan Negara mereka hampir sama dengan Pelan Pemulihan Negara kita.

Negara kita pun kemungkinan besar akan mengalami perkara yang sama.

Kita akan terus hidup dalam suasana jangkitan COVID-19 yang berterusan tetapi perlu dikawal sepenuhnya dengan arahan-arahan semasa yang akan dikemukakan oleh kerajaan.

Jika ada di antara kita tidak mematuhinya, kemungkinan besar kita tidak akan kembali kepada suasana normal selama-lamanya.

Dr Suhazeli Abdullah
Pakar Perubatan Keluarga

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


16 pesakit Covid-19 meninggal dunia semalam, tujuh direkodkan di Kedah

Enam belas pesakit meninggal dunia akibat komplikasi Covid-19 dalam tempoh 24 jam semalam (Selasa, 6 Disember 2022), tertinggi setelah 17 kes yang dicatat pada 30 November lalu.

Jumlah terbaharu itu termasuk lapan kes kematian di luar fasiliti kesihatan atau ‘brought in death’ (BID), menurut data Kementerian Kesihatan (KKM) yang dikemas kini tengah malam tadi.

Angka itu juga menjadikan kumulatif kematian akibat Covid-19 sejak 17 Mac 2020 hingga semalam sebanyak 36,732 kes, termasuk 7,828 kes BID, menurut data Kementerian Kesihatan (KKM) yang dikemas kini tengah malam tadi, .

Kedah mencatat jumlah tertinggi kematian iaitu melibatkan tujuh kes, termasuk enam BID, diikuti tiga kes di Selangor; masing-masing dua di Pahang dan Perak (BID), serta masing-masing satu di Johor dan Sabah.

Sehingga semalam, Kedah mencatat 316,586 kes positif Covid-19, dengan 313,462 pesakit telah sembuh, dan 2,709 kematian, termasuk 506 kes BID.

Sementara itu, jangkitan harian Covid-19 dalam tempoh 24 jam semalam meningkat sedikit apabila mencatat 1,649 kes, berbanding 1,576 pada Isnin.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 5,003,557 kes, dengan 4,945,067 pesakit telah sembuh, termasuk 1,675 yang pulih semalam.

Menurut data laman sesawang Github KKM, daripada jumlah jangkitan baharu itu, 1,123 kes melibatkan individu yang telah menerima suntikan dos penggalak; 328 kes (penerima dua dos); 192 kes (individu tidak divaksinasi); dan enam kes (individu belum lengkap divaksinasi).

Data laman sesawang KKMNOW menunjukkan sehingga semalam 21,758 kes masih aktif, turun berbanding 21,800 yang dilaporkan sehingga Isnin.

Daripada jumlah itu, 20,243 pesakit masih menjalani kuarantin di rumah (20,198 pesakit pada Isnin); dan 1,414 pesakit dirawat di hospital, turun berbanding 1,504 pada Isnin.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 101 pesakit dimasukkan ke unit rawatan rapi, naik berbanding 98 pada Isnin, dengan 64 daripadanya memerlukan alat bantuan pernafasan (69 pada Isnin).

Berikut adalah jumlah kes harian setiap negeri semalam, serta kumulatif positif sejak Januari 2020:


Siti Bainun ‘naik hantu’, Bella tarik langsir besi tercabut, kata saksi

Saksi pendakwaan kelima kes Siti Bainun Ahd Razali, memberitahu Mahkamah Sesyen Kuala Lumpur hari ini, pengasas Rumah Bonda itu ‘naik hantu’ apabila remaja sindrom down dikenali sebagai Bella, tertarik langsir hingga besi tercabut.

Yasmin Nahar Mahmood, 18, seorang penghuni Rumah Bonda, memberitahu sejak kejadian itu Siti Bainun mula memarahi dan memukul Bella.

“Bella pernah masuk bilik kedua iaitu bilik yang menempatkan saya dan adik-adik (penghuni) lain. Bella tertarik langsir hingga besinya tercabut

“Selepas kejadian, Bainun jadi marah dan pukul Bella. Tarikh kejadian saya tak ingat,” katanya sambil memberitahu dia juga pernah diarah oleh Siti Bainun untuk membogelkan Bella sebelum diikat dengan tali dan dibarikan sebelum dicurah air panas.

“Saya diarahkan Siti Bainun untuk pastikan Bella tidak bergerak dan menyasarkan di bahagian tertentu sebelum dicurah air.

“Ada kesan parut di paha kanan, pergelangan kaki dan lutut Bella,” katanya menjawab soalan peguam Asiah Jalil yang mewakili Siti Bainun pada sesi pemeriksaan balas di hadapan Hakim Izralizam Sanusi.

Dalam prosiding kelmarin, Yasmin dalam keterangannya berkata, Siti Bainun mendera Bella setiap hari selama hampir empat bulan yang berlaku pada setiap malam sejak Mac 2021 hingga 24 Jun 2021.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan di sebuah kondominium di Wangsa Maju, antara Februari dan Jun 2021.

Pertuduhan terhadapnya adalah mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan

Sementara itu, Yasmin bersetuju dengan cadangan Asiah bahawa Bella dicurah air panas tiga kali sehari dengan menggunakan picagari dan cawan.

“Saya ambil air panas itu daripada alat penapis air. Air itu ada keluar wap dan pernah tertumpah,” katanya.


Kematian Ratu Elizabeth pendorong perdamaian keluarga diraja Britain

Kematian Ratu Elizabeth II mungkin boleh membantu memulihkan semula hubungan antara Putera Harry dan isterinya Meghan Markle dan seluruh keluarga diraja Britain, yang retak, sebelum kedua-duanya melucutkan gelaran diraja dan berpindah ke Amerika Syarikat (AS).

Kisah Putera Harry dan isteri Amerikanya yang sanggup melepaskan gelaran “Yang Mulia” kembali menjadi perbualan apabila pada Sabtu, beliau kelihatan berjalan beriringan dengan abangnya Putera William – kini pewaris takhta bergelar Prince of Wales – dan isteri Kate Middleton – Princess of Wales.

Putera Harry dan Meghan yang dalam lawatan ke Britain bagi memenuhi beberapa acara persendirian apabila permaisuri meninggal dunia pada Khamis, bertemu semula dengan Putera William dan Kate di Istana Windsor pada Sabtu. Ia merupakan penampilan awam pertama mereka sejak berpindah ke AS pada awal 2020.

Semuanya berpakaian hitam berkabung, bersama-sama melihat ke arah bunga yang ditinggalkan orang ramai, sekali gus memberi sedikit maklumat berhubung keadaan hubungan mereka.

Tetapi keputusan keempat-empatnya – yang pernah digelar “the fab four” ketika hubungan mereka rapat suatu ketika dahulu – untuk melangkah keluar bersama-sama di hadapan kamera sama sekali menunjukkan ada kemajuan dalam hubungan yang retak teruk.

Wartawan diraja United Kingdom (UK) berkata Putera William menghulurkan tangan untuk memulihkan kembali hubungan kepada adik lelakinya, yang terus mengkritik keluarga diraja itu sejak meninggalkanbarisan hadapan tugas diraja Britain.

Hanya dua hari sebelum itu (Jumaat), ceritanya jauh berbeza apabila Putera Harry, 37 tahun, yang kelihatan sebak, tiba bersendirian dengan kenderaan ke estet Balmoral di mana Ratu Elizabeth meninggal dunia pada Khamis.

Putera William dan beberapa ahli keluarga terdekat yang lain, tidak termasuk Kate, sebelum ini muncul bersama dalam sebuah kereta, tetapi juga tiba terlalu lewat sebelum Ratu Elizabeth meninggal dunia.

Pakar diraja Richard Fitzwilliams berkata ketibaan secara berasingan pada Khamis dan Jumaat menunjukkan adik-beradik itu telah menjadi “terasing”.

Fitzwilliams berhujah bahawa Putera Harry dan Meghan dilihat telah “melakukan banyak kerosakan kepada keluarga diraja dalam beberapa bulan kebelakangan ini” dengan tindakan mereka menentang monarki.

“Untuk masa depan, bola ada di gelanggang mereka dan ia bergantung bagaimana mereka mahu bermain,” tambahnya.

Laluan berbeza

Selepas ibu kedua-duanya Puteri Diana meninggal dunia dalam kemalangan kereta di Paris pada 1997, mereka mendapat perhatian dan simpati ketika berjalan di belakang keranda ibu mereka ketika pengebumiannya.

Putera William berusia 15 tahun manakala Putera Harry baharu 12 tahun ketika kematian Puteri Diana.

Mereka kelihatan berkongsi ikatan rapat apabila menginjak dewasa, tidak terganggu walaupun setelah Putera William berkahwin dengan teman wanita lamanya Kate pada 2011 dan memulakan keluarga.

Tetapi hubungan semakin memburuk berikutan perkahwinan bekas kapten Tentera British, Putera Harry yang juga bekas kapten tentera British pada 2018 dengan Meghan – seorang pelakon televisyen Amerika yang berdarah campuran – di Windsor pada 2018.

Dalam satu temu bual pada 2019, Putera Harry berkata beliau dan abangnya “berada di jalan yang berbeza”. Setahun kemudian, beliau dan Meghan mengumumkan perpindahan mereka ke AS.

Temu bual Oprah Winfrey yang meletup pasangan itu pada Mac 2021 menyaksikan Meghan secara terbuka mendakwa Kate telah membuatnya menangis.

Dakwaan yang paling merosakkan, tercetus apabila ada anggota kerabat diraja Britain yang tidak dinamakan telah membuat spekulasi berhubung warna kulit anak Putera Harry dan Meghan pada masa depan.

Putera William bertindak balas kemudian dengan memberitahu seorang wartawan bahawa kerabat diraja “bukan keluarga yang rasis”.

Hubungan adik-beradik itu kelihatan kekal tidak mesra ketika mereka bersatu semula tahun lalu untuk menyingkap patung ibu mereka.

Mereka tidak bertemu semasa sambutan Jubli Platinum Ratu Elizabeth pada Jun.

Baru-baru ini, Meghan memberitahu majalah The Cut bahawa beliau kini berasa “bebas” untuk menceritakan kisahnya sendiri, yang sesetengah orang melihat sebagai ancaman kepada monarki.

Tak terduga

Bagaimanapun sejak kematian Ratu Elizabeth, terdapat tanda-tanda tentatif kemungkinan hubungan itu semakin pulih.

Walaupun Putera Harry memberitahu pengacara televisyen terkenal, Oprah Winfrey bahawa abang dan bapanya “terperangkap” dalam monarki, Raja Charles III kelihatan terbuka untuk berdamai dengan anak lelakinya yang mengasingkan diri, ketika memberi ucpan sulungnya kepada negara setelah diangkat sebagai Raja Britain.

Putera Harry dan Meghan – sebelum ini Duke dan Duchess of Sussex – popular dalam kalangan generasi muda, tetapi mungkin berdepan risiko besar sekiranya mengkritik monarki secara terbuka, terutama pada masa negara sedang berkabung.

“Tidak ada keraguan bahawa Sussexes akan menarik banyak perhatian sekarang,” kata Fitzwilliams, dengan pendapat umum British sudah tegas di pihak keluarga yang lain.

Namun, penampilan bersama pada Sabtu dengan Putera William dan Kate, menjadi putera dan puteri Wales selepas Raja Charles menaiki takhta, mungkin menandakan lembaran baharu hubungan keluarga itu kembali pulih.

Tetapi dengan Putera Harry menjangkakan untuk mengeluarkan memoir kontroversialnya menjelang akhir tahun ini, keadaan juga boleh berubah dengan mudah.

“Jelas sekali, mereka akan menghadiri pengebumian. Lebih daripada itu, adalah mustahil untuk mengatakan,” kata Fitzwilliams.

“Jika dalam memoirnya Harry berhenti menjadi kritikal, itu berbeza.” – AFP


Ini PAU PRU: Naib Ketua Pemuda

Perhimpunan Agung UMNO (PAU) 2021 yang diadakan sejak semalam adalah PAU Pilihan Raya Umum (PRU), kata Naib Ketua Pemuda parti itu, Shahril Suffian Hamdan.

Sehubungan itu, beliau yang juga Ketua Penerangan UMNO berkata parti itu sudah perlu membuat pembahagian kerusi dan calon supaya tidak berlaku krisis pengurusan seperti yang berlaku dalam Pilihan Raya Negeri (PRN) sebelum ini.

“Di ambang semboyan (PRU) nak ditiup… UMNO mahu memasuki medan pertempuran untuk menang bukan untuk cuba nasib. Bukan dengan perasaan teragak-agak sama ada boleh menang.

“Tetapi dengan sebuah keyakinan bahawa susun atur parti kita sudah cukup kemas untuk kita menang iaitu satu kemenangan mutlak.

“Kemenangan mutlak yang akan membawa UMNO dan Barisan Nasional (BN) kembali memimpin negara tanpa menagih simpati dan ehsan pihak lain.

“Kita nak menang tak perlu kongsi kuasa, tak perlu kongsi pentadbiran, tak perlu agih-agih jawatan sebab takut orang tekan butang. Biar kita saja yang memimpin, itu kemanisan yang kita cari,” katanya menggulung perbahasan Perhimpunan Agung Pemuda UMNO, hari ini.

Bagaimanapun Shahril Suffian mengingatkan bahawa UMNO tidak boleh selesa dengan momentum dan gelombang yang ditunjukan pengundi dalam PRN sebelum ini kerana PRU jauh berbeza.

“Selepas kemenangan di Melaka… kemenangan bergaya di Johor… kita anggap gelombang itu momentum itu sentimen itu bersama dengan kita. Tapi di peringkat nasional untuk PRU… benda boleh berubah cepat… mood pun boleh jadi lain.

“Pembangkang boleh bersatu dan pengundi mereka boleh keluar lebih ramai,” katanya.

Menurutnya UMNO dan BN perlu memenangi minimum 112 kerusi untuk boleh mentadbir negara secara mutlak tanpa perlu menagih ehsan parti-parti lain.


42 kes baharu di Langkawi, semua jangkitan warga tempatan

Pulau peranginan Langkawi hari ini mencatatkan 42 jangkitan baharu tempatan Covid-19 dalam tempoh 24 jam sehingga 12 tengah hari tadi, menurut data Jabatan Kesihatan Negeri Kedah.

Dua belas daripada jangkitan itu dikesan di Mukim Padang Matsirat, masing-masing 10 kes di Ulu Melaka dan Kuah; Kedawang (tujuh); Air Hangat (dua) dan Bohor (satu).

Angka terbaharu itu menjadikan jumlah kes aktif di Pulau Legenda Mahsuri itu kepada 569 kes, turun berbanding 581 kes yang direkodkan semalam.

Sehingga semalam, kumulatif keseluruhan jangkitan positif yang dicatat sejak penularan Covid-19 awal tahun lalu di Langkawi mencecah 4,741 kes berbanding 4,297 pesakit sembuh.

Sektor pelancongan Pulau Langkawi dibuka semula menerusi projek rintis gelembung pelancongan domestik bermula 16 September lalu, dan bakal menjadi penanda aras bagi membolehkan lebih banyak pusat peranginan dibuka di seluruh negara.

Menteri Pelancongan, Seni dan Budaya Datuk Seri Nancy Shukri berkata setakat ini, tiada kes Covid-19 direkodkan dalam kalangan lebih 9.500 pelancong yang melawat langkawi sejak dibuka semula Khamis lalu.

Kementerian itu juga menyasarkan kira-kira 200,000 pelancong domestik berkunjung ke Langkawi dari 16 September hingga Disember 2021 selepas industri pelancongan pulau itu dibuka semula.


1,867 kes baharu, 4 kematian

Kementerian Kesihatan (KKM) memaklumkan jangkitan baharu Covid-19 di seluruh negara semalam, (Khamis, 29 September 2022) turun kepada 1,867 kes berbanding 2,445 yang dicatat pada Rabu.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 meningkat kepada 4,838,872 kes, dengan 4,777,329 pesakit telah sembuh, termasuk 1,402 pesakit yang pulih semalam.

Daripada jumlah jangkitan baharu semalam, 1,290 kes melibatkan individu yang telah menerima suntikan dos penggalak vaksin Covid-19, diikuti 372 kes (penerima dua dos); 195 kes (individu tidak divaksinasi); dan 10 kes (individu yang belum lengkap divaksinasi).

Data laman sesawang CovidNOW yang dikemas kini pagi tadi menunjukkan sehingga kini sebanyak 25,174 kes masih aktif, meningkat semula berbanding 24,713 yang dicatat pada Rabu.

Jumlah itu termasuk, 23,071 pesakit yang masih menjalani kuarantin di rumah, meningkat berbanding 23,567 pesakit pada Rabu. Semalam adalah hari ketiga berturut-turut tiada pesakit Covid-19 yang dirawat di PKRC.

Jumlah pesakit yang dirawat di hospital pula turun semula kepada 1,060, berbanding 1,105 pesakit pada Rabu, manakala seramai 43 pesakit dirawat di unit rawatan rapi (41 pada Rabu), dengan 24 daripadanya memerlukan alat bantuan pernafasan (22 pada Rabu).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, empat pesakit dilaporkan meninggal dunia akibat komplikasi Covid-19 di fasiliti kesihatan, semalam.

Dua kes kematian direkodkan di Sabah, manakala masing-masing satu di Pahang dan Sarawak.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,369 kes, termasuk 7,732 kes pesakit meninggal dunia di luar fasiliti kesihatan atau brought in death (BID).


Tak ada parti Melayu yang boleh bertahan lama dengan DAP: Noh

Bekas pemimpin veteran UMNO, Tan Sri Noh Omar menjangkakan kerjasama UMNO bersama DAP dalam Pakatan Harapan (PH) tidak akan mampu bertahan lama.

Noh yang dipecat UMNO dan kini menyertai Perikatan Nasional (PN) berkata sejarah sudah membuktikan sebelum ini tiada mana-mana parti Melayu yang akan dapat bertahan lama dengan DAP kerana tidak tahan dengan tuntutan parti tersebut.

“…. Dan saya salah seorang yang tak bersetuju bila bawa dalam mesyuarat Majlis Tertinggi untuk UMNO nak kerjasama dengan Pakatan Harapan.

“Saya tak bersetuju. Saya cakap dekat setengah jam, saya berhujah. Saya kata fikirlah, tak ada mana-mana parti yang berteraskan Melayu ini yang boleh lama dengan DAP,” katanya semasa berucap pada ceramah PN di Sungai Burong malam tadi.

Bekas Ahli Parlimen Tanjong Karang itu berkata kerjasama parti Melayu seperti Semangat 46, PAS dan Bersatu dengan DAP sebelum ini berakhir dengan kegagalan dan akhirnya terpaksa menamatkan hubungan politik.

“…Akhirnya kawan dengan DAP kena kencing. Betul? PAS pun sama. Bersatu semasa Tun Dr Mahathir Mohamad pun tidak boleh tahan dengan DAP,” katanya lagi.

Noh juga membidas pihak pengkritik yang menuduhnya sebagai pengkhianat kerana menentang UMNO sekarang, walhal realitinya pengkhianat sebenar adalah Presiden, Datuk Seri Ahmad Zahid Hamidi.

“Perhimpunan Agung UMNO dan putuskan No Anwar, No DAP… Tiba-tiba Presiden UMNO boleh paksa tandatangan sebagai Ahli Parlimen surat akuan bersumpah (SD) supaya Datuk Seri Anwar Ibrahim jadi Perdana Menteri.

“Saya kata, gila apa engkau ini? Baharu sahaja kata No Anwar, No DAP tapi sekarang suruh saya tandatangan sokong (Anwar).

“Jadi siapa pengkhianat sebenar? Saya ke pengkhianat?” ujarnya lagi.

Untuk rekod, Zahid membawa UMNO bekerjasama dengan PH yang terdapatnya DAP dan memberi sokongan kepada Anwar untuk menjadi Perdana Menteri (PMX).

Tanpa sokongan Zahid, sudah pastinya Anwar tidak dapat menjadi PM dan Zahid juga kini dilantik sebagai Timbalan Perdana Menteri (TPM) walaupun Presiden PKR itu sebelum ini menyatakan pendirian tidak akan menjilat perasuah.

Zahid ketika ini sedang berdepan 47 pertuduhan kes rasuah yang masih lagi dibicarakan di Mahkamah Tinggi Kuala Lumpur.


Macam mana ‘banduan’ boleh ada akses Facebook, di penjara atau hospital? soal Rafizi

Rafizi Ramli membangkitkan kemusykilannya berhubung status keadaan Datuk Seri Najib Razak yang seakan dilihat tidak berada dalam penjara kerana seolah-olah mempunyai akses dengan dunia luar.

Timbalan Presiden PKR itu mendedahkan berhubung pesanan mesej tular berhubung kod “merpati” yang dikaitkan dengan Najib, walhal sepatutnya bekas Perdana Menteri itu tidak boleh mendapatkan sebarang maklumat dari dunia luar.

Walaupun pada awalnya Rafizi tidak mahu melayan berhubung khidmat pesanan tular tersebut, bagaimanapun beberapa kenyataan dalam akaun Facebook Najib kebelakangan ini menimbulkan syak dan musykil adakah banduan kolar putih itu sedang menjalani hukuman di penjara atau sebaliknya kini berada di Hospital Rehabilitasi Cheras (HRC).

“Saya keliru. Rakyat diberitahu bahawa kesihatan Najib tidak baik, tetapi sebaliknya dia nampak macam sihat dan malah boleh buat hantaran di Facebook,” katanya dipetik laporan Malaysiakini.

Jelas Rafizi, Najib boleh berhujah bahawa hantaran di media sosial itu mungkin dibuat oleh pentadbirnya yang menjaga akaun tersebut.

Namun, katanya, Najib tidak sepatutnya mempunyai interaksi dengan dunia luar.

“Bagaimana dia sampaikan mesej kepada pentadbir Facebooknya, lebih-lebih lagi bagaimana dia tahu apa yang saya cakap semasa pelancaran jentera pilihan raya PKR pada Ahad lalu?” katanya lagi.

Menurut Rafizi lagi, jika benar Najib akan dihantar ke HRC, ia sekali gus mengukuhkan dakwaan di Internet itu.

“…dan ini isu serius yang perdana menteri, menteri dalam negeri dan kerajaan perlu jawab,” katanya.

Dalam laporan Malaysiakini itu juga berkata mereka sudah menghubungi Kementerian Dalam Negeri, Jabatan Penjara dan wakil Najib bagi mendapatkan penjelasan.

Sejak beberapa hari lalu beredar dakwaan layanan istimewa diberikan terhadap Najib – yang dirujuk dengan nama kod Merpati – di media sosial.

Dakwaan itu antaranya melibatkan pengubahsuaian ruang penjara untuk Najib dan rancangan untuk membawa dia ke HRC bagi memudahkannya menerima tetamu dan mendapat kemudahan orang kenamaan (VIP).

Untuk rekod, Najib sedang menjalani hukuman penjara 12 tahun.

Baru-baru ini Najib dikejarkan ke Hospital Kuala Lumpur kerana mendakwa keadaan kesihatannya semakin buruk dan terpaksa menerima rawatan khusus.


Tiada caj ujian Covid-19 bagi jemaah haji guna fasiliti KKM

Ujian pengesanan Covid-19 tindak balas berantai polimerase (RT-PCR) bagi jemaah haji Malaysia yang dilakukan di fasiliti Kementerian Kesihatan (KKM) adalah dikecualikan daripada bayaran, kata Menteri Kesihatan Khairy Jamaluddin Abu Bakar.

“Dilaksanakan secara percuma,” katanya mengumumkan perkara tersebut dalam satu kenyataan hari ini, lapor Bernama.

Khairy berkata jemaah haji boleh menghubungi Pejabat Kesihatan Daerah atau Pejabat Tabung Haji Daerah untuk mendapatkan maklumat lanjut termasuk senarai fasiliti kesihatan KKM yang menyediakan perkhidmatan ujian pengesanan Covid-19 RT-PCR.

Bagi jemaah haji yang memilih untuk menjalani ujian pengesanan Covid-19 di fasiliti kesihatan swasta, kos ujian tersebut perlu ditanggung sepenuhnya oleh jemaah tersebut mengikut caj yang dikenakan oleh fasiliti kesihatan swasta yang dipilih, katanya.

Kerajaan Arab Saudi memperuntukkan kuota haji sebanyak 14,306 orang jemaah haji kepada Malaysia pada tahun ini.

Kerajaan Arab Saudi telah menetapkan bahawa semua jemaah haji perlu disahkan negatif Covid-19 menerusi ujian pengesanan RT-PCR dalam tempoh 72 jam sebelum ketibaan di Tanah Suci.


Jangkitan baharu naik lagi kepada 6,517 kes

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi naik lagi buat empat hari berturut-turut.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 6,517 kes dilaporkan, berbanding 6,323 kes semalam.

Jumlah terbaharu itu menjadikan kumulatif positif sejak awal tahun lalu hingga tengah hari tadi meningkat kepada 2,535,338 kes.

Bagaimanapun, sehingga semalam 2,435,459 pesakit Covid-19 disahkan sembuh.

Semalam, 10 negeri mencatat peningkatan kes baharu Covid-19, dengan Johor merekodkan jumlah jangkitan tertinggi sebanyak 649 kes berbanding 485 yang dicatatkan pada Rabu.

Selangor walaupun mencatat penurunan kes daripada 1,597 pada Rabu kepada 1,568 semalam, kekal menjadi negeri tertinggi merekodkan kes baharu.

Sementara itu, Dr Noor Hisham berkata rakyat Malaysia perlu belajar daripada pengalaman negara-negara lain yang lebih awal menangani penularan pandemik Covid-19 dan lebih awal menjalankan vaksinisasi.